Period: Old Babylonian
Genre: Literary
Transliteration:
<SURFACE>
tur₃-ra-na muš₃ mi-ni-in-ga amaš-a-na lil₂-e
am-e tur₃-ra-na muš₃ mi-ni-in-ga amaš-a-na lil₂-e
u₃-mu-un kur-kur-ra-ke₄ muš₃ mi-ni-in-ga amaš-a-na lil₂-e
{d}mu-ul-lil₂-le eš₃-e nibru{ki}a muš₃ mi-ni-in-ga amaš-a-na lil₂-e
dam-a-ni {d}nin-lil₂-le muš₃ mi-ni-in-ga amaš-a-na lil₂-e
{d}nin-lil₂-le e₂-bi ki-ur₃-ra muš₃ mi-ni-in-ga amaš-a-na lil₂-e
nin keš₃{ki}a-ke₄ muš₃ mi-ni-in-ga amaš-a-na lil₂-e
ga-ša-an-mah-e e₂-bi keš₃{ki}a muš₃ mi-ni-in-ga amaš-a-na lil₂-e
mu-lu i₃-si-in{ki}na-ke₄ muš₃ mi-ni-in-ga amaš-a-na lil₂-e
ga-ša-an-i₃-si-in{ki}na-ke₄ eš₃ e₂-gal-mah-a muš₃ mi-ni-in-ga amaš-a-na lil₂-e
nin ki unug{ki}ga-ke₄ muš₃ mi-ni-in-ga...lil₂-e
ga-ša-an-an-na-ke₄ e₂-bi ki unug{ki}ga muš₃ mi-ni-in-ga amaš-a-na...
{d}nanna urim₂{ki}ma muš₃ mi-ni-in-ga amaš-a-na...
{d}suen-e e₂-kiš-nu-ŋal₂-la muš₃ mi-ni-in-ga amaš-a-na lil₂-e
dam-a-ni ga-ša-an-gal-e muš₃ mi-ni-in-ga amaš-a-na lil₂-e
ga-ša-an-gal-e agrun-kug-ga-na muš₃ mi-ni-in-ga amaš-a-na lil₂-e
am uru₂-ze₂-ba{ki}ke₄ muš₃ mi-ni-in-ga amaš-a-na lil₂-e
{d}am-an-ki-ke₄ e₂-bi uru₂-ze₂-ba{ki}ke₄ muš₃ mi-ni-in-ga amaš-a-na lil₂-e
...e₂-ba la-ra-ag{ki}a muš₃ mi-ni-in-ga amaš-a-na lil₂-e
{d}šara e₂-mah-a muš₃ mi-ni-in-ga amaš-a-na lil₂-e
{d}ud-sahar-ra e₂-bi umma{ki}a muš₃ mi-ni-in-ga amaš-a-na lil₂-e
{d}ba-u₂ uru₂-kug-ga muš₃ mi-ni-in-ga amaš-a-na lil₂-e
a dug₄-ga ama₅-na muš₃ mi-ni-in-ga amaš-a-na lil₂-e
dumu-a-ni {d}ab-ba-u₂ muš₃ mi-ni-in-ga amaš-a-na lil₂-e
{d}ab-ba-u₂ ma-gu₂-en-na-ke₄ muš₃ mi-ni-in-ga amaš-a-na lil₂-e
{d}lamma e₂ kug-ke₄ muš₃ mi-ni-in-ga amaš-a-na lil₂-e
{d}lamma-e e₂-tar-sir₂-sir₂-ra muš₃ mi-ni-in-ga amaš-a-na lil₂-e
um-ma lagaš{ki}ke₄ muš₃ mi-ni-in-ga amaš-a-na lil₂-e
{d}ma-ze₂-ze₂-be₂ e₂-bi lagaš{ki}ke₄ muš₃ mi-ni-in-ga amaš-a-na lil₂-e
mu-lu niŋin₆{ki}ke₄ muš₃ mi-ni-in-ga amaš-a-na lil₂-e
ga-ša-an gu-la e₂-bi sirara₃{ki} muš₃ mi-ni-in-ga amaš-a-na lil₂-e
mu-lu ki-nir-ša-ba{ki}ke₄ muš₃ mi-ni-in-ga amaš-a-na lil₂-e
{d}dumu-zid-abzu e₂-bi ki-nir-ša-ba{ki}ke₄ muš₃ mi-ni-in-ga amaš-a-na lil₂-e
mu-lu gu₂-ab-ba{ki}ke₄ muš₃ mi-ni-in-ga amaš-a-na lil₂-e
ga-ša-an-mar-ki-ke₄ eš₃ gu₂-ab-ba{ki}ke₄ muš₃ mi-ni-in-ga amaš-a-na lil₂-e
ki-ru-gu₂ 1(diš)-kam-ma-am₃
amaš-a-na lil₂-e ba-ni-in-ŋar i-si-iš-bi mu-un-kuš₂-u₃
ab₂ gu₃-zu {e₂}tur₃-ra nu-mu-un-ŋal₂ tur₃ nun nu-ul
ŋiš-gi₄-ŋal₂-bi-im
uru₂ a-še-er gig-ga a-še-er-zu ŋar-ra
a-še-er-zu gig-ga-am₃ uru₂ a-še-er-zu ŋar-ra
uru₂ zid gul-la-na a-še-er-bi gig-ga-am₃
urim₂ zid gul-la-na a-še-er gig-ga a-še-er-zu ŋar-ra
a-še-er-zu gig-ga-am₃ uru₂ a-še-er-zu ŋar-ra
urim₂{ki} gul-la-na a-še-er-bi gig-ga
a-še-er-zu gig-ga ga-ša-an-zu mu-lu er₂-re en₃-še₃ mu-un-kuš₂-u₃
a-še-er-zu gig-ga {d}nanna mu-lu er₂-re en₃-še₃ mu-un-kuš₂-u₃
še-eb urim₂{ki}ma a-še-er gig-ga-am₃ a-še-er-zu ŋar-ra
e₂-kiš-nu-ŋal₂ a-še-er-zu gig-ga-am₃ a-še-er-zu ŋar-ra
eš₃ agrun-kug a-še-er gig-ga-am₃ a-še-er-zu ŋar-ra
ki-ur₃ ki gal a-še-er gig-ga-am₃ a-še-er-zu ŋar-ra
eš₃ nibru{ki} uru₂ a-še-er gig-ga-am₃ a-še-er-zu ŋar-ra
še-eb e₂-kur-ra a-še-er gig-ga-am₃ a-še-er-zu ŋar-ra
ŋa₂-ŋiš-šu₂-a a-še-er gig-ga-am₃ a-še-er-zu ŋar-ra
ub-šu-unken-na a-še-er gig-ga-am₃ a-še-er-zu ŋar-ra
še-eb uru₂-kug-ga a-še-er gig-ga-am₃ a-še-er-zu ŋar-ra
e₂-tar-sir₂-sir₂ a-še-er gig-ga-am₃ a-še-er-zu ŋar-ra
ma-gu₂-en-na a-še-er gig-ga-am₃ a-še-er-zu ŋar-ra
še-eb i₃-si-in{ki}na a-še-er gig-ga-am₃ a-še-er-zu ŋar-ra
eš₃ e₂-gal-mah a-še-er gig-ga-am₃ a-še-er-zu ŋar-ra
še-eb ki unug{ki}ga a-še-er gig-ga-am₃ a-še-er-zu ŋar-ra
še-eb uru₂-ze₂-ba{ki}ke₄ a-še-er gig-ga-am₃ a-še-er-zu ŋar-ra
a-še-er-zu gig-ga-am₃ ga-ša-an-zu mu-lu er₂-re en₃-še₃ mu-un-kuš₂-u₃
a-še-er-zu gig-ga-am₃ {d}nanna mu-lu er₂-re en₃-še₃ mu-un-kuš₂-u₃
uru₂ mu-zu i₃-ŋal₂ za-e ba-e-da-gul-e
uru₂ bad₃-zu i₃-il₂ kalam-zu ba-e-da-til
uru₂-ŋu₁₀ u₈ zid-gin₇ sila₄-zu ba-e-da-tar
urim₂{ki} ud₅ zid-gin₇ maš₂-zu ba-e-da-til
uru₂ ŋarza-zu im-me-de₃-kur₂-ra
me-zu me kur₂-ra šu bal ba-ni-ib-ak
a-še-er-zu gig-ga-am₃ ga-ša-an-zu mu-lu er₂-re en₃-še₃ mu-un-kuš₂-u₃
a-še-er-zu gig-ga-am₃ {d}nanna mu-lu er₂-re en₃-še₃ mu-un-kuš₂-u₃
ki-ru-gu₂ 2(diš)-kam-ma-am₃
uru₂ zid gul-la-na a-še-er-bi gig-ga-am₃
urim₂{ki} gul-la-na a-še-er-bi gig-ga-am₃
ŋiš-gi₄-ŋal₂-bi-im
nin lu₂ e₂ hul-a-ta uru₂-ni er₂-re ba-an-di-ni-ib-ŋar
{d}nanna lu₂ kalam ba-an-da-til-la
urim₂{ki}e a-nir-ra bar ba-da-an-tab
munus zid nin uru₂{ki}ni-še₃ kuš₂-u₃-de₃
{d}nin-gal kalam-ma-ni-še₃ u₃ nu-ku-ku-de₃
e-ne-ra nam uru₂-na mu-na-te er₂ gig i₃-še₈-še₈
nin-ra nam e₂-a-na mu-na-te er₂ gig i₃-še₈-še₈
nam uru₂ hul-a-na mu-na-te er₂ gig i₃-še₈-še₈
nam e₂ hul-a-na mu-na-te a-nir gig-ga-bi im-da-ra-da-ŋa₂-ŋa₂
munus-e ad-a-ni balaŋ er₂-ra ki al-ŋar-ra-ba
i-lu ma sig₉-ga tur-tur-bi ni₂-te-na mi-ni-ib-be₂
ud-da ma-al-ma-al-la i-si-iš-bi ma-la₂-la₂
ud-da na-aŋ₂-bi-še₃ sumur-sumur-a-ŋu₁₀-ne
lu₂ nu-nus-ŋen ud-da ma-al-ma-al-la
ud-da ma-al-ma-al-la i-si-iš-bi ma-la₂-la₂
ud-da ud gig-ga ma-ra-ma-al-ma-al-la
me-e ud-bi-še₃ zarah he₂-em-ši-ak
ud-da a₂-bi-še₃ ba-ra-ba-ra-e₃-en
ud tur-bi-še₃ bal-ŋu₁₀ ud sag₉-ga bal-ŋu₁₀ ud sag₉-ga i-bi₂ ba-ra-bi₂-in-du₈-a
ŋi₆-še₃ a-še-er gig ma-ra-ma-al-ma-al-la
me-e ŋi₆-bi-še₃ zarah he₂-em-ši-ak
ŋi₆ a₂-bi ba-ra-ba-ra-e₃-en
ud uru₂-gin₇ gul-lu-ba ni₂-bi ha-ma-la₂-la₂
na-aŋ₂-bi-še₃ ki-nu₂ ŋi₆ u₃-na-ŋa₂ ki-nu₂ ŋi₆ u₃-na-ŋa₂ lib ba-ra-an-mar
ud tur-bi-še₃ ki-nu₂-ŋa₂ mu-uš-la₂-a-bi ki-nu₂-ŋa₂ ŋiš-la₂-a-bi nu-ši-in-ga-mu-ni-ib <unk>
ka-na-aŋ₂-ŋu₁₀-ta ni₂ šub me-e ba-ra-ba-da-ak
ka-na-aŋ₂-ŋu₁₀ aŋ₂-gig-ga ba-ŋal₂-la-ke₄-eš
ab₂ amar-ra-gin₇-nam ki šu he₂-em-mi-ib-ak
ka-na-aŋ₂-ŋu₁₀ ni₂ šu-a ba-ra-mu-da-ab-gi₄
uru₂-ŋu₁₀ du-lum gig ba-ŋal₂-la-ke₄-eš
mušen an-na-gin₇ a₂ dub₂ he₂-em-ši-ak
me-e uru₂-ŋu₁₀-še₃ he₂-em-ši-dal-dal-en
uru₂-ŋu₁₀ ki-ŋal₂-ba he₂-en-ga-mu-de₃-gul
urim₂{ki} ki-nu₂-bi-a he₂-en-ga-mu-de₃-til
šu ud-da an-ta ba-ŋal₂-la-ke₄-eš
gu₃ hu-mu-dub₂ edin-na ud gi₄-a me-e he₂-em-ma-dug₄
ud-da gaba-bi ba-ra-mu-da-zig₃
nu-nus-ŋen agrun-kug e₂ na-aŋ₂{d}ga-ša-an-na-ŋu₁₀
bal-ba ud su₃-ra₂ na-ma-ni-in-ŋar-re-eš-am₃
er₂ a-še-er-ra ki ha-ma-ab-us₂-am₃
e₂ ki ur₅ sag₉-ge saŋ gig₂-ga i₃-me-a-ke₄-eš
ezen-bi-ta ib₂-ba su-mu-ug-ga he₂-en-ga-mu-da-tab-tab-be₂-eš
ud tur-bi-še₃ e₂-ŋu₁₀ ki sag₉-ga
e₂ zid hul-a-ŋu₁₀ i-bi₂ ba-ra-bi₂-in-du₈-am₃
ur₅ uš₂-a a-še-er aŋ₂-gig-ga
a-še-er aŋ₂-gig-ga hu-mu-ni-tum₂-tum₂-mu-uš
e₂ lu₂ zid-de₃ ba-ab-ŋar-ra-ŋu₁₀
gi-sig kiri₆-gin₇ bar-ba he₂-bi₂-in-dub₂
e₂-kiš-nu-ŋal₂ e₂ nam-lugal-la-ŋu₁₀
e₂ zid e₂ er₂-ra ba-an-di-ni-ib-ŋar-ra-ŋu₁₀
lul-e-eš du₃-u₃-ba zid-de₃-eš gul-lu-ba
ha-la ba-bi-a ha-ma-ni-in-ŋar-re-eš-am₃
za-lam-ŋar e₂ ki-buru₁₄ bur₁₂-ra-gin₇
e₂ ki-buru₁₄ bur₁₂-ra-gin₇ tum₉ šeŋ₃-ŋa₂ ha-ba-an-ŋar
urim₂{ki} ama₅ niŋ₂ dirig-ŋu₁₀
e₂ uru₂ sig₉-ga mu-un-bur₁₂-bur₁₂-bur₁₂
amaš {lu₂}sipad-da-gin₇ ha-ba-bur₁₂-bur₁₂
niŋ₂-gur₁₁ uru₂ ŋal₂-ŋal₂-la-ŋu₁₀ sug-ge hu-mu-da-ab-gu₇
ki-ru-gu₂ 3(diš)-kam-ma-am₃
urim₂{ki} er₂-re ba-an-di-ni-ib-ŋar
ŋiš-gi₄-ŋal₂-bi-im
ud-ba ud ne-en ba-sag₃-sag₃-ga-ba
nin-da uru₂-ni ba-an-da-gul-la-ba
ud-ba ud ne-en ba-dim₂-dim₂-ma-ba
uru₂-ŋu₁₀ gul-gul-da im-me-ne-eš-a-ba
urim₂{ki} gul-gul-da im-me-ne-eš-a-ba
uŋ₃-bi ug₅-ge-de₃ a₂ mu-un-aŋ₂-eš-a-ba
ud-ba me-e uru₂-ŋu₁₀-še₃ ŋa₂-la ba-ra-ba-ra-dag
ka-na-aŋ₂-ŋu₁₀-ta ni₂ šub me ba-ra-ba-da-ak
an-ra a i-bi₂-ŋa₂ me-e he₂-em-ma-na-de₂
{d}mu-ul-lil₂-ra ni₂-ŋu₁₀ šag₄-ne-ša₄ he₂-em-ma-na-ak
uru₂-ŋu₁₀ nam-ba-gul-lu he₂-em-me-ne-dug₄
urim₂{ki} nam-ba-gul-lu he₂-em-me-ne-dug₄
uŋ₃-bi nam-ba-til-le he₂-em-me-ne-dug₄
an-ne₂ e-ne-eŋ₃-bi ba-ra-mu-un-gur
{d}mu-ul-lil₂-le i₃-sag₉ he₂-am₃-bi šag₄-ŋu₁₀ ba-ra-bi₂-in-sed₄
2(diš)-kam-ma-še₃ pu-uh₂-rum ki saŋ-ki ba-da-ab-ŋal₂-la
{d}a-nun-na e-ne-eŋ₃ zu₂ keše₂-da-bi ba-da-an-dur₂-ru-ne-eš-a
ur₂ he₂-em-ma-sud-sud a₂ he₂-em-ma-la₂-la₂
an-ra a i-bi₂-ŋa₂ me-e he₂-em-ma-na-dug₄
{d}mu-ul-lil₂-ra ni₂-ŋu₁₀ šag₄-ne-ša₄ he₂-em-ma-ak
uru₂-ŋu₁₀ nam-ba-gul-lu he₂-em-me-ne-dug₄
urim₂{ki} nam-ba-gul-lu he₂-em-me-ne-dug₄
uŋ₃-bi nam-ba-til-le he₂-em-me-ne-dug₄
an-ne₂ e-ne-eŋ₃-bi ba-ra-mu-un-gur
{d}mu-ul-lil₂-le i₃-sag₉ he₂-am₃-bi šag₄-ŋu₁₀ ba-ra-bi₂-in-sed₄
uru₂-ŋu₁₀ gul-gul-lu-ba a₂-bi he₂-em-ma-an-aŋ₂-eš
urim₂{ki} gul-gul-lu-ba a₂-bi he₂-em-ma-an-aŋ₂-eš
uŋ₃-bi ug₅-ge-de₃ na-aŋ₂-bi ha-ba-an-tar-re-eš
me-e niŋ₂-dug₄-ŋu₁₀ mu-ne-šum₂-ma-gin₇
me-e uru₂-ŋu₁₀-da he₂-en-ga-mu-un-da-la₂-eš
urim₂{ki}ŋu₁₀ ma-da he₂-en-ga-mu-da-la₂-e-eš
an-ne₂ dug₄-ga-ni hur nu-kur₂-ru-dam
{d}mu-ul-lil₂-le ka-ta e₃-a-ni šu nu-bal-e-de₃
ki-ru-gu₂ 4(diš)-kam-ma-am₃
uru₂-ni ba-an-da-gul-la me-ni ba-an-da-kur₂-ra
ŋiš-gi₄-ŋal₂-bi-im
{d}en-lil₂-le ud-de₃ gu₃ ba-an-de₂ uŋ₃-e še am₃-ša₄
ud he₂-ŋal₂-la kalam-da ba-da-an-kar uŋ₃-e še am₃-ša₄
ud dug₃ ki-en-gi-da ba-da-an-kar uŋ₃-e še am₃-ša₄
ud hul-ŋal₂-e a₂ ba-da-an-aŋ₂ uŋ₃-e še am₃-ša₄
kin-gal-ud-da ud-da gub-ba šu-na im-ma-an-šum₂
ud kalam til-til-e gu₃ ba-an-de₂ uŋ₃-e še am₃-ša₄
im-hul-im-hul-e gu₃ ba-an-de₂ uŋ₃-e še am₃-ša₄
{d}en-lil₂-le {d}gibil a₂-tah-a-ni mu-na-ni-in-kur₉-re
ud gal an-na-ke₄ gu₃ ba-an-de₂ uŋ₃-e še am₃-ša₄
ud gal-e an-ta gu₃ im-me uŋ₃-e še am₃-ša₄
ud kalam til-til-e ki-a mur im-ša₄ uŋ₃-e še am₃-ša₄
im-hul-e a mah e₃-a-gin₇ gu₂-bi nu-ŋa₂-ŋa₂
{ŋiš}tukul uru₂-ke₄ saŋ gaz i₃-ak-e teš₂-bi i₃-gu₇-e
an-na ur₂-ba kana₆ mu-un-ni₁₀-ni₁₀ uŋ₃-e še am₃-ša₄
ud-da igi-ba izi mu-un-bar₇-bar₇-e uŋ₃-e še am₃-ša₄
ud mir-mir-da izi-ŋi₆-edin-na bar ba-da-an-tab
an-bar₇ bar-šeŋ₃ il₂-il₂-la-gin₇ izi im-ma-an-bar₇-bar₇
an-bar₇-gana₂ ud zalag e₃-a ud dug₃-da ba-da-an-tab
kalam-ma ud zalag-ga la-ba-an-e₃ mul an <unk> gin₇ ba-zal
ŋi₆ giri₁₇-zal a₂ sed ŋar-ra-ba {tum₉}u₁₈-lu ba-da-an-tab
šika bar₇-bar₇-re-da sahar im-da-tab-tab uŋ₃-e še am₃-ša₄
saŋ gig₂-ga tum₉-tum₉ ba-an-dal uŋ₃-e še am₃-ša₄
ki-en-gi ŋiš-bur₂-ra i₃-bal-e uŋ₃-e še am₃-ša₄
kalam-e saŋ e₂-ŋar₈ du₃ i₃-ak-e teš₂-bi i₃-gu₇-e
ud gig er₂-re nam nu-tar-re uŋ₃-e še am₃-ša₄
ud šu ur₄-ur₄-re kalam i₃-ur₃-ur₃-re
ud a-ma-ru-gin₇ uru₂ i₃-gul-gul-e
ud kalam til-til-e uru₂-a me bi₂-ib-ŋar
ud niŋ₂ u₂-gu de₂-de₂ hul-ŋal₂-eš ba-e <unk>
ud izi-gin₇ bar₇-a uŋ₃-e šu bi₂-ib-ŋar
ud hul gig dug₄-ga {d}en-lil₂-la₂ ud kalam-ta be₄-be₄
urim₂{ki}ma tug₂-gin₇ ba-e-dul gada-gin₇ ba-e-bur₂
ki-ru-gu₂ 5(diš)-kam-ma-am₃
ud ug-am₃ al-du₇-du₇ uŋ₃-e še am₃-ša₄
ŋiš-gi₄-ŋal₂-bi-im
ud-ba ud uru₂-da ba-da-an-ŋar uru₂-bi du₆-du₆-da
a-a {d}nanna uru₂-ni du₆-du₆-da ba-da-an-ŋar uŋ₃-e še am₃-ša₄
ud-ba ud kalam-ta ba-da-an-kar uŋ₃-e še am₃-ša₄
ud dug₃ ki-en-gi-da ba-da-an-kar uŋ₃-e še am₃-ša₄
uŋ₃-bi šika kud-da nu-me-a bar-ba ba-e-si
bad₃-bi gu₂-ŋiri₃ im-ma-an-ŋar-ŋar uŋ₃-e še am₃-ša₄
abula mah ŋiri₃ ŋal₂-la-ba ad₆(|LU₂.LAGAB×U|) im-ma-an-ŋar-ŋar
sila daŋal ezem-ma du₃-a-ba saŋ bal-e-eš ba-ab-ŋar
e-sir₂-e-sir₂ ŋiri₃ ŋal₂-la-ba ad₆(|LU₂.LAGAB×U|) im-ma-an-ŋar-ŋar
ešemen kalam-ma ŋal₂-la-ba uŋ₃ zar-re-eš ba-an-du₈
u₃-mun kalam-ma-ke₄ urud an-na-gin₇ sur₃-sur₃ ba-ni-in-de₆-eš
<unk> bi {uzu}i₃-udu ud-de₃ ŋal₂-la-gin₇ ni₂-bi-a mu-un-zal-eš
lu₂ {urud}ha-zi-in-e im-til-la-gin₇ saŋ tug₂ la-ba-ab-dul-eš
maš-da₃ ŋiš-bur₂-ra dab₅-ba-gin₇ ka sahar-ra bi₂-in-us₂
lu₂ ŋiš-gid₂-da mu-un-ra-bi niŋ₂-la₂ ba-ra-bi₂-in-la₂-eš
i-gi₄-in-zu ki ha-ri-iš-ta ama-ba-ka uš₂-bi-a mu-un-nu₂-eš
lu₂ {ŋiš}mitum-e im-til-la-gin₇ tug₂ gibil ba-ra-bi₂-in-la₂-eš
lu₂ kurun naŋ-a nu-me-eš-a gu₃ zag-ga bi₂-in-ŋal₂-eš
{ŋiš}tukul-e gub-ba {ŋiš}tukul-e in-gaz uŋ₃-e še am₃-ša₄
lu₂-kar-ra-bi ud im-ma-du-bu-ul uŋ₃-e še am₃-ša₄
urim₂{ki}ma sig₉-ga kalag-ga-bi šag₄-ŋar-ra im-til
um-ma ab-ba e₂-ta nu-e₃ izi mu-ni-in-sig₁₀-sig₁₀-ge₅-eš
di₄-di₄-la₂ ur₂ ama-ba-ka nu₂-a ku₆-gin₇ a ba-an-de₆
emeda{da} lirum kalag-ga-bi lirum ba-an-da-du₈
dim₂-ma kalam-ma u₂-gu im-ta-an-de₂ uŋ₃-e še am₃-ša₄
ŋalga kalam-ma sug-ge₄ ba-ab-gu₇ uŋ₃-e še am₃-ša₄
ama dumu-ni igi-ni ba-ra-e₃ uŋ₃-e še am₃-ša₄
ad-da dumu-ni-ta ba-da-an-kur₂ uŋ₃-e še am₃-ša₄
uru₂-a dam ba-šub dumu ba-šub niŋ₂-gur₁₁ ba-bir-bir-re
saŋ gig₂ ki-saŋ-ŋal₂-la-ba im-me-de₃-re₇-eš
nin-bi mušen ni₂ te-a-gin₇ uru₂-ni ba-ra-e₃
nin-gal-e mušen ni₂ te-a-gin₇ uru₂-ni ba-ra-e₃
niŋ₂-gur₁₁ kalam-ma ŋar-ŋar-ra-ba šu pe-el-la₂ ba-ab-dug₄
ama₅ kalam-ma šar₂-šar₂-ra-ba izi im-ma-an-bar₇-bar₇
a-niŋin₂-ba {d}gibil lu₂ sikil-la kiŋ₂ mu-un-tuku-tuku
hur-saŋ sukud-ra₂ šu nu-teŋ₃-ŋe₂₆ e₂-kiš-nu-ŋal₂-la
e₂ zid-ba {urud}ha-zi-in gal-gal-e teš₂-bi i₃-gu₇-e
šimaški{ki} elam{ki} lu₂ ha-lam-ma 3(u) giŋ₄ ba-an-ak-e-eš
e₂ zid {ŋiš}al-a mi-ni-ib-bal-e-ne
uru₂ du₆-du₆-dam mu-un-ŋa₂-ŋa₂-ne
nin-bi a uru₂-ŋu₁₀ im-me a e₂-ŋu₁₀ im-me
{d}nin-gal-e a uru₂-ŋu₁₀ im-me a e₂-ŋu₁₀ im-me
lu₂ nu-nus-e u₃ uru₂-ŋu₁₀ mu-da-gul u₃ e₂-ŋu₁₀ mu-da-gul
{d}nanna eš₃ urim₂{ki} mu-da-gul mu-lu-bi ba-ug₅-ga-eš
ki-ru-gu₂ 6(diš)-kam-ma-am₃
tur₃-ra-na amaš-a-na nu-nus-e inim gig mu-ni-ib-be₂
uru₂ ud-de₃ am₃-gul-e
ŋiš-gi₄-ŋal₂-bi-im
ama {d}nin-gal uru₂-ni lu₂-erim₂-gin₇ bar-ta ba-da-gub
lu₂ nu-nus-e er₂ e₂ hul-a-na gig-ga-bi im-me
egir₃-re eš₃ urim₂{ki} hul-a-na gig-ga-bi im-me
an-ne₂ uru₂-ŋu₁₀ na-aŋ₂ ha-ba-da-an-kud uru₂-ŋu₁₀ hu-mu-da-gul
{d}mu-ul-lil₂-le e₂-ŋu₁₀ šu he₂-bi₂-in-bal {ŋiš}al-e ha-ba-ra
sig-ta di-ŋa₂ izi ha-ba-ni-in-šub a uru₂-ŋu₁₀ hu-mu-da-gul
{d}mu-ul-lil₂-e i-bi₂ nim-ta di-ŋa₂ u₃-bu-bu-ul ha-ba-ni-in-šub
uru₂ bar-ra uru₂ bar hu-mu-da-an-gul a uru₂-ŋu₁₀ ga-am₃-dug₄
uru₂ šag₄-ba uru₂ ša₃-ab hu-mu-da-an-gul a uru₂-ŋu₁₀ ga-am₃-dug₄
e₂ uru₂ bar-ra-ŋu₁₀ ha-ba-gul-gul a e₂-ŋu₁₀ ga-am₃-dug₄
e₂ uru₂ ša₃-ba-ŋu₁₀ ha-ba-gul-gul a e₂-ŋu₁₀ ga-am₃-dug₄
uru₂-ŋu₁₀ u₈ zid-gin₇ ba-ra-ma-lu sipad zid-bi ba-ra-ŋen
urim₂{ki} u₈ zid-gin₇ ba-ra-ma-lu kab-bar-bi ba-ra-ŋen
gud-ŋu₁₀ tur₃-bi-a ba-ra-mu-un-šub mu-lu-bi ba-ra-ŋen
e-ze₂-ŋu₁₀ amaš-bi-a ba-ra-mu-un-šub na-gada-bi ba-ra-ŋen
id₂ uru₂-ŋa₂-ke₄ sahar ha-ba-niŋin₂ e₂ ka₅-a ha-ba-an-du₃
šag₄-ba a zal-le ba-ra-mu-un-de₆ mu-un-kud-bi ba-ra-ŋen
gana₂ uru₂-ŋa₂-ke₄ še ba-ra-ma-al mu-un-gar₃-bi ba-ra-ŋen
gana₂-ŋu₁₀ gana₂ {ŋiš}al-e ri-a-gin₇ mul-gana₂ bil₂ ha-ba-mu₂
pu₂-kiri₆ lal₃ gurun dirig-ŋu₁₀ {ŋiš}kiši₁₆ kur-ra ha-ba-mu₂
edin giri₁₇-zal-bi du₃-du₃-a-ŋu₁₀ gir₄-gin₇ ha-ba-hur-hur
mu-un-gur₁₁-ŋu₁₀ buru₄{mušen}dugud zig₃-ga-gin₇ dal-dal-bi ha-ba-ab-in-zig₃ mu-un-gur₁₁-ŋu₁₀ ga-am₃-dug₄
mu-un-gur₁₁-ŋu₁₀ sig-ta di-ŋa₂ sig-še₃ ha-ba-ab-ir mu-un-gur₁₁-ŋu₁₀ ga-am₃-dug₄
mu-un-gur₁₁-ŋu₁₀ i-bi₂ nim-ta di-ŋa₂ i-bi₂ nim-še₃ ha-ba-ab-ir mu-un-gur₁₁-ŋu₁₀ ga-am₃-dug₄
kug za {na₄}za-gin₃-ŋu₁₀ hu-mu-da-an-bir-bir-re mu-un-gur₁₁-ŋu₁₀ ga-am₃-dug₄
gi₁₆-sa-ŋu₁₀ sug-ge₄ hu-mu-da-ab-gu₇ mu-un-gur₁₁-ŋu₁₀ ga-am₃-dug₄
kug-ŋu₁₀ lu₂ kug nu-zu-u₃-ne šu-bi ha-ba-da-ab-si
za-ŋu₁₀ lu₂ za nu-zu-u₃-ne gu₂-bi ha-ba-da-ab-si
buru₅{mušen} mušen-ŋu₁₀ hu-mu-dal-dal a uru₂-ŋu₁₀ ga-am₃-dug₄
gi₄-in du₅-mu-ŋu₁₀ ma₂-e ha-ba-ab-lah₄-e-eš a uru₂-ŋu₁₀ ga-am₃-dug₄
me-li-e-a gi₄-in-ŋu₁₀ uru₂ kur₂-ra šu-še-er kur₂ ha-ba-an-dab₅
šul-ŋu₁₀ edin ki nu-zu-na tug₂-mu-un-dur₇ ha-ba-an-ak
...nu-me-a me-e ga-ša-an-bi nu-ŋen
...urim₂{ki} nu-me-a me-e lu₂-bi nu-ŋen
ar₂-mur-ra e₂-ŋu₁₀ ha-ba-du₃-a uru₂-ŋu₁₀ ha-ba-gul-la
nu-nus zid-ŋen uru₂-ŋu₁₀-ta uru₂ kur₂ ha-ba-ra-du₃-du₃-a
ar₂-mur-ra uru₂-ŋu₁₀ ha-ba-du₃-a e₂-ŋu₁₀ ha-ba-gul-la
ga-ša-an-gal-ŋen uru₂-ŋu₁₀-ta e₂ kur₂ ha-ba-ra-du₃-du₃-a
me-li-e-a uru₂ mu-da-gul u₃ e₂-ŋu₁₀ mu-da-gul
{d}nanna eš₃ urim₂{ki} mu-da-gul mu-lu-bi ba-ug₅-ga-eš
me-li-e-a me-a tuš-u₃-de₃ me-a gub-bu-de₃
me-li-e-a uru₂-ŋu₁₀-ta e₂ kur₂ ma-ra-an-du₃-u₃-de₃
nu-nus zid-ŋen e₂-ŋu₁₀-ta uru₂ kur₂ ma-ra-an-ŋa₂-ŋa₂-de₃
ki-bi-ta edin-ta ba₉-ra₂-a-bi a mu-lu-ŋu₁₀ ga-am₃-dug₄
uru₂-ŋu₁₀ urim₂{ki}ta ba₉-ra₂-a-bi a uru₂-ŋu₁₀ ga-am₃-dug₄
lu₂ siki-ni numun₂-bur-gin₇ šu mu-ni-in-dub₂-dub₂
gaba-ni ub₃ kug-ga-am₃ i₃-sag₃-ge a uru₂-ŋu₁₀ im-me
igi-ni er₂-ra mi-ni-ib-zi-zi-i-zi er₂ gig i₃-še₈-še₈
me-li-e-a uru₂-ŋu₁₀ nu-me-a me-e ga-ša-an-bi nu-ŋen
{d}nanna eš₃ urim₂{ki} nu-me-a me-e mu-lu-bi nu-ŋen
me-li-e-a {e₂}tur₃ bur₁₂-ra-ŋen ab₂ sag₂ dug₄-ga-ŋen
{d}ga-ša-an-gal-ŋen na-gada pe-el-la₂-gin₇ {ŋiš}tukul ganam₄-ma bi₂-in-šub
me-li-e-a uru₂-ta e₃-a-ŋen ni₂ nu-dub₂-bu-ŋen
{d}ga-ša-an-gal-ŋen e₂-ta e₃-a-ŋen ki-tuš nu-pad₃-de₃-ŋen
i-gi₄-in-zu gir₅ uru₂ kur₂-ra saŋ il₂ tuš-a-ŋen
e₂ ur₅-ur₅-ra aŋ₂-gig-ga-am₃ saŋ-a tuš ma-ab-us₂-e
e₂ ur₅-ra mu-lu tuš-bi tuš-tuš-a gu₃ e-ne-eŋ₃ nu-dirig-ŋen
ki-ba nam uru₂-na mu-un-na-te er₂ gig i₃-še₈-še₈
nin-ra nam e₂-a-na mu-un-na-te er₂ gig i₃-še₈-še₈
nam e₂ hul-a-na mu-un-na-te er₂ gig i₃-še₈-še₈
nam uru₂ hul-a-na mu-un-na-te er₂ gig i₃-še₈-še₈
me-li-e-a na-aŋ₂ uru₂-ŋu₁₀ ga-am₃-dug₄ na-aŋ₂ uru₂-ŋu₁₀ gig-ga-am₃
nin-ŋen e₂ gul-la-ŋu₁₀ ga-am₃-dug₄ na-aŋ₂ e₂-ŋu₁₀ gig-ga-am₃
še-eb urim₂{ki}ma a dug₄-ga-am₃ a bi₂-gi₄-a-ŋu₁₀
e₂ zid-ŋu₁₀ uru₂-ŋu₁₀ du₆-du₆-da ba-mar-re-en-na-ŋu₁₀
bur₂-ra e₂ zid gul-la-za-ka ba-e₃-de₃-nu₂-u₃-nam
gud šub-ba-gin₇ in-ŋar-zu-ta ba-ra-mu-e-da-zig₃-ga
me-li-e-a du₃-a-zu lul-la-am₃ gul-la-zu gig-ga-am₃
nu-nus-ŋen eš₃ urim₂{ki} nidba-bi i₃-ba-kur₂-ra-am₃
agrun-kug e₂ gibil-gibil-la-ŋu₁₀ la-la-bi nu-gi₄-a-ŋu₁₀
uru₂-ŋu₁₀ du₃-a la-ba-mar-ra-ŋu₁₀ ta-a-aš hul-a-ŋu₁₀
ba-gul in-ga-ba-hul-a-ŋu₁₀ ta-a-aš hul-a-ŋu₁₀
a-da-al ud hul gig dug₄-ga a₂-bi la-ba-ra-e₃
urim₂{ki}ma e₂ {d}suen-na-ŋu₁₀ gul-la-bi gig-ga-am₃
ki-ru-gu₂ 7(diš)-kam-ma-am₃
a uru₂-ŋu₁₀ a e₂-ŋu₁₀
ŋiš-gi-ŋal₂-bi-im
nin šag₄-zu a-gin₇ du₃-mu-un za-e a-gin₇ i₃-til₃-le-en
{d}nin-gal šag₄-zu a-gin₇ du₃-mu-un za-e a-gin₇ i₃-til₃-le-en
munus zid lu₂ uru₂ ba-e-da-gul-la i₃-ne-eš₂-gin₇ i₃-e-am₃-mu₂
{d}nin-gal lu₂ kalam ba-e-da-til-la šag₄-zu a-gin₇ du₃-mu-un
ud uru₂-zu im-ma-gul-la-ba i₃-ne-eš₂-gin₇ i₃-e-am₃-mu₂
ud e₂-zu im-ma-gul-la-ba šag₄-zu a-gin₇ du₃-mu-un
uru₂-zu uru₂ kur₂-ra ba-ab-ŋar i₃-ne-eš₂-gin₇ i₃-e-am₃-mu₂
e₂-zu er₂-re ba-an-di-ni-ib-ŋar šag₄-zu a-gin₇ du₃-mu-un
uru₂ du₆-du₆-da ba-ŋar-ra-zu mušen-bi nu-ŋen
e₂ zid {ŋiš}al-e ba-ŋar-ra-za tuš-bi-še₃ la-ba-tuš-en
uŋ₃ ki-lul-la ba-ab-re₇-a-za nin-bi-še₃ la-ba-kur₉-re-en
er₂-zu er₂ kur₂-ra ba-ab-ŋar ka-na-aŋ₂-zu nu-še₈-še₈
er₂-šag₄-ne-ša₄ nu-tuku-am₃ kur-kur im-ma-an-tuš
kalam-zu niŋ₂ <unk> dirig-gin₇ gu₃ šu ba-ni-ib-dab₅
uru₂-zu du₆-du₆-da im-ma-an-ŋar i₃-ne-eš₂-gin₇ i₃-e-am₃-mu₂
e₂-zu šag₄-sug₄-ga ba-an-du₃ šag₄-zu a-gin₇ du₃-mu-un
urim₂{ki} eš₃ lil₂-e im-ma-an-ŋar i₃-ne-eš₂-gin₇ i₃-e-am₃-mu₂
gudug-bi hi-li-a ba-ra-mu-un-ŋen šag₄-zu a-gin₇ du₃-mu-un
en-bi ŋi₆-par₃-ra ba-ra-mu-un-til i₃-ne-eš₂-gin₇ i₃-e-am₃-mu₂
uz-ga lu₂ šu-luh-e ki aŋ₂-e šu-luh nu-mu-ra-an-ŋa₂-ŋa₂
a-a {d}nanna išib-zu šita kug-ga šu nu-mu-ra-ni-in-du₇
lu₂-mah-zu gi-gun₄-na kug-zu šag₄ gada la-ba-an-la₂
en zid šag₄ hi-li-a pad₃-da-zu e₂-kiš-nu-ŋal₂-la-am₃
eš₃-da ŋi₆-par₃-še₃ hul₂-la-na nu-mu-ni-in-dib-dib-be₂
a-u₃-a e₂ ezem-ma-za ezen nu-mu-ni-in-dug₃-ge-eš
šem₃ {kuš}a₂-la₂-e niŋ₂ šag₄ hul₂-le-da tigi-a nu-mu-ra-an-du₁₂-uš
uŋ₃ saŋ gig₂-ga ezen-zu-še₃ a la-ba-an-tu₅-tu₅-ne
gu-gin₇ mu-dur₇-ra nam ha-ba-ni-in-tar ulutim₂-bi ha-ba-an-kur₂
en₃-du-zu er₂-ra ba-e-da-an-kur₉ en₃-tukum-še₃ mu₂
tigi-zu a-nir-ra ba-e-da-an-kur₉ en₃-tukum-še₃ mu₂
gud-zu tur₃-bi-a ba-ra-mu-un-de₆ i₃-bi nu-mu-ra-ak-e
udu-zu amaš-bi-a ba-ra-mu-un-dur₂-ru ga-bi nu-mu-ra-dulu-e
i₃ gur₃-ru-zu tur₃-ta nu-mu-ra-de₆ en₃-tukum-še₃ mu₂
ga gur₃-ru-zu amaš-ta nu-mu-ra-de₆ en₃-tukum-še₃ mu₂
šu-peš ku₆ gur₃-ru-zu hul-ŋal₂-e ba-an-dab₅ en₃-tukum-še₃ mu₂
mušen-du₃ mušen gur₃-ru-zu ŋir₂-ŋir₂-re im <unk>
id₂ ma₂-gur₈-ra ba-ab-du₇-a-zu šag₄-ba teme{sar} ba-mu₂
har-ra-an {ŋiš}gigir-ra ba-ab-ŋar-ra-za {ŋiš}kiši₁₆ kur-ra ba-mu₂
nin-ŋu₁₀ uru₂-zu ama-bi-gin₇-nam er₂ mu-e-ši-še₈-še₈
urim₂{ki}ma dumu sila ha-lam-ma-gin₇ ki mu-e-ši-kiŋ₂-kiŋ₂
e₂-zu lu₂ niŋ₂ u₂-gu de₂-a-gin₇ šu mu-e-ši-ša-an-ša
šeg₁₂ e₂ zid-da-zu lu₂-ulu₃-gin₇ me-a-zu im-me
nin-ŋu₁₀ e₂-ta e₃-a he₂-me-en uru₂-ta ba-ra-e₃-me-en
en₃-še₃-am₃ uru₂-za lu₂-erim₂-gin₇ bar-ta ba-e-da-gub
ama {d}nin-gal uru₂-zu lu₂-erim₂-gin₇ gaba-za ba-e-de₃-sa₂
nin uru₂-ni ki aŋ₂ he₂-me-en-na amaš-zu-ta ba-e-ni-tag
kalam-ma-ni-še₃ kuš₂-u₃ he₂-me-en-na za-e izi-ba mu-un-tag
ama {d}nin-gal gud-gin₇ tur₃-zu-še₃ udu-gin₇ amaš-zu-še₃
gud-gin₇ tur₃ ud-bi-ta-še₃ udu-gin₇ amaš-zu-še₃
dumu ban₃-da-gin₇ ama₅-zu-še₃ nin-ŋu₁₀ e₂-zu-še₃
an lugal diŋir-re-e-ne-ke₄ muš₃-am₃-zu he₂-em-me
{d}en-lil₂ lugal kur-kur-ra-ke₄ nam-zu he₂-eb-tar-re
uru₂-zu ki-bi ha-ra-ab-gi₄-gi₄ nam-nin-bi ak-a
nibru{ki} ki-bi ha-ra-ab-gi₄-gi₄ nam-nin-bi ak-a
urim₂{ki} ki-bi ha-ra-ab-gi₄-gi₄ nam-nin-bi ak-a
i₃-si-in{ki} ki-bi ha-ra-ab-gi₄-gi₄ nam-nin-bi ak-a
ki-ru-gu₂ 8(diš)-kam-ma-am₃
me-ŋu₁₀ mu-da-kur₂-ra-am₃
ŋiš-gi₄-ŋal₂-bi-im
e ud-de₃ ud-de₃ kalam teš₂-a mi-ni-ib-ra
ud gal an-na-ke₄ ud gu₃ dub₂-dub₂-be₂
ud gig-ga kalam-ma ba-e-zal-la re
ud uru₂ gul-gul-e ud e₂ gul-gul-e
ud tur₃ gul-gul-e ud amaš tab-tab-be₂
ŋarza kug-ga šu bi₂-ib₂-la₂-a re
ŋalga niŋ₂ aratta{ki}ka šu pe-el-la₂ im-mi-ib-dug₄-ga re
ud kalam-ma niŋ₂ dug₃ im-mi-ib-kud-da re
ud saŋ gig₂-ga a₂ bi₂-ib-la₂-a re
ki-ru-gu₂ 9(diš)-kam-ma-am₃
ud re ud igi-ba teš₂ nu-ŋal₂-la re
ŋiš-gi₄-ŋal₂-bi-im
ud ama nu-zu re ud a-a nu-zu re
ud dam nu-zu re ud dumu nu-zu re
ud nin₉ nu-zu re ud šeš nu-zu re
ud ušur nu-zu re ud ma-la nu-zu re
ud dam im-šub-ba ud dumu im-šub-ba re
ud-de₃ ud kalam-ma u₂-gu bi₂-ib-de₂-a re
ud hul gig dug₄-ga {d}en-lil₂-la₂-ta im-mi-in-zal-la re
a-a {d}nanna ud-bi uru₂-zu-ta ki nam-ba-ŋa₂-ŋa₂
uŋ₃ saŋ gig₂-zu igi nam-bi₂-ib-du₈
ud-bi im an-ta šeŋ₃-ŋe₂₆-gin₇ ki-tuš-bi nam-ba-gur-ru
niŋ₂-zi-ŋal₂ an ki saŋ gig₂ im-ma-an-dub₂-ba re
ud-ba du₃-a-bi he₂-em-ma-gul-lu
abula ŋi₆ u₃-na-gin₇ {ŋiš}ig he₂-bi₂-in-keše₂-da
ud-ba šudum-ma na-an-ni-ŋa₂-ŋa₂
niŋ₂-kas₇-bi e₂ {d}en-lil₂-la₂-ta {ŋiš}gag-ta he₂-em-ta-si-ig
ki-ru-gu₂ 1(u)-kam-ma-am₃
ud ul ud kur₂-ra ud-da eŋer-bi-še₃
ŋiš-gi₄-ŋal₂-bi-im
ud ul kalam ki ŋar-ra-še₃
{d}nanna lu₂ sun₅-na ŋiri₃-zu mu-un-dab₅-be₂
er₂ e₂ sig₉-ga-bi mu-ra-an-de₆ igi-zu-še₃ du₁₂-a-bi
saŋ gig₂ ba-ra-šub-bu-uš-a-bi giri₁₇ šu ha-ra-ab-tag-ge-ne
uru₂ du₆-du₆-da ba-an-ŋar-ra-za i-si-iš hu-mu-ra-an-ŋa₂-ŋa₂
{d}nanna uru₂{ki} ki-bi gi₄-a-za pa e₃ ha-ra-ab-ak-e
mul-an kug-gin₇ nam-mu-un-ha-lam-e igi-zu he₂-bi₂-ib-dib₂-be₂
diŋir lu₂-u₁₈-lu-ke₄ kadra mu-ra-an-de₆
lu₂ sizkur₂-ra-ke₄ a-ra-zu mu-ra-ab-be₂
{d}nanna arhuš kalam-ma-me-en
en {d}dil-im₂-babbar šag₄-zu im-mi-ib-dug₄-ga re
{d}nanna lu₂-ulu₃-bi nam-tag-ga-ni u₃-mu-e-du₈
lu₂ a-ra-zu im-me-a-bi šag₄ ha-ba-na-huŋ-e
diŋir lu₂-ba-ke₄ kadra mu-ra-an-de₆
lu₂ sizkur₂-ra mu-un-gub-ba-bi-ir igi zid mu-un-ši-in-bar
{d}nanna igi du₈-a bar-ra-zu šag₄ šu niŋin sug₄-ga-am₃
lu₂-ulu₃-bi ud hul du₃-a-ba he₂-em-ma-an-ši-kug-ge
šag₄ kalam-ma ŋal₂-la-zu he₂-em-ma-an-ši-kug-ge
{d}nanna uru₂ ki-bi gi₄-a-za me-teš₂ he₂-i-i
ki-ru-gu₂ 1(u)-1(diš)-kam-ma-am₃

Cuneiform:
<SURFACE>
𒉣𒇬𒊏𒈾𒈹𒈪𒉌𒅔𒂵𒁦𒀀𒈾𒆤𒂊
𒄠𒂊𒉣𒇬𒊏𒈾𒈹𒈪𒉌𒅔𒂵𒁦𒀀𒈾𒆤𒂊
𒅇𒈬𒌧𒆳𒆳𒊏𒆤𒈹𒈪𒉌𒅔𒂵𒁦𒀀𒈾𒆤𒂊
𒀭𒈬𒌌𒆤𒇷𒀊𒂊𒂗𒆤𒆠𒀀𒈹𒈪𒉌𒅔𒂵𒁦𒀀𒈾𒆤𒂊
𒁮𒀀𒉌𒀭𒎏𒆤𒇷𒈹𒈪𒉌𒅔𒂵𒁦𒀀𒈾𒆤𒂊
𒀭𒎏𒆤𒇷𒂍𒁉𒆠𒃡𒊏𒈹𒈪𒉌𒅔𒂵𒁦𒀀𒈾𒆤𒂊
𒎏𒋙𒀭𒄲𒆠𒀀𒆤𒈹𒈪𒉌𒅔𒂵𒁦𒀀𒈾𒆤𒂊
𒂵𒊭𒀭𒈤𒂊𒂍𒁉𒋙𒀭𒄲𒆠𒀀𒈹𒈪𒉌𒅔𒂵𒁦𒀀𒈾𒆤𒂊
𒈬𒇻𒉌𒋛𒅔𒆠𒈾𒆤𒈹𒈪𒉌𒅔𒂵𒁦𒀀𒈾𒆤𒂊
𒂵𒊭𒀭𒉌𒋛𒅔𒆠𒈾𒆤𒀊𒂍𒃲𒈤𒀀𒈹𒈪𒉌𒅔𒂵𒁦𒀀𒈾𒆤𒂊
𒎏𒆠𒀕𒆠𒂵𒆤𒈹𒈪𒉌𒅔𒂵...𒆤𒂊
𒂵𒊭𒀭𒀭𒈾𒆤𒂍𒁉𒆠𒀕𒆠𒂵𒈹𒈪𒉌𒅔𒂵𒁦𒀀𒈾...
𒀭𒋀𒆠𒋀𒀕𒆠𒈠𒈹𒈪𒉌𒅔𒂵𒁦𒀀𒈾...
𒀭𒂗𒍪𒂊𒂍𒆧𒉡𒅅𒆷𒈹𒈪𒉌𒅔𒂵𒁦𒀀𒈾𒆤𒂊
𒁮𒀀𒉌𒂵𒊭𒀭𒃲𒂊𒈹𒈪𒉌𒅔𒂵𒁦𒀀𒈾𒆤𒂊
𒂵𒊭𒀭𒃲𒂊𒂍𒉣𒆬𒂵𒈾𒈹𒈪𒉌𒅔𒂵𒁦𒀀𒈾𒆤𒂊
𒄠𒍍𒍢𒁀𒆠𒆤𒈹𒈪𒉌𒅔𒂵𒁦𒀀𒈾𒆤𒂊
𒀭𒄠𒀭𒆠𒆤𒂍𒁉𒍍𒍢𒁀𒆠𒆤𒈹𒈪𒉌𒅔𒂵𒁦𒀀𒈾𒆤𒂊
...𒂍𒁀𒆷𒊏𒀝𒆠𒀀𒈹𒈪𒉌𒅔𒂵𒁦𒀀𒈾𒆤𒂊
𒀭𒁈𒂍𒈤𒀀𒈹𒈪𒉌𒅔𒂵𒁦𒀀𒈾𒆤𒂊
𒀭𒌓𒅖𒊏𒂍𒁉𒄑𒆵𒆠𒀀𒈹𒈪𒉌𒅔𒂵𒁦𒀀𒈾𒆤𒂊
𒀭𒁀𒌑𒍍𒆬𒂵𒈹𒈪𒉌𒅔𒂵𒁦𒀀𒈾𒆤𒂊
𒀀𒅗𒂵𒃣𒈾𒈹𒈪𒉌𒅔𒂵𒁦𒀀𒈾𒆤𒂊
𒌉𒀀𒉌𒀭𒀊𒁀𒌑𒈹𒈪𒉌𒅔𒂵𒁦𒀀𒈾𒆤𒂊
𒀭𒀊𒁀𒌑𒈠𒄘𒂗𒈾𒆤𒈹𒈪𒉌𒅔𒂵𒁦𒀀𒈾𒆤𒂊
𒀭𒆗𒂍𒆬𒆤𒈹𒈪𒉌𒅔𒂵𒁦𒀀𒈾𒆤𒂊
𒀭𒆗𒂊𒂍𒋻𒁍𒁍𒊏𒈹𒈪𒉌𒅔𒂵𒁦𒀀𒈾𒆤𒂊
𒌝𒈠𒉢𒁓𒆷𒆠𒆤𒈹𒈪𒉌𒅔𒂵𒁦𒀀𒈾𒆤𒂊
𒀭𒈠𒍢𒍢𒁉𒂍𒁉𒉢𒁓𒆷𒆠𒆤𒈹𒈪𒉌𒅔𒂵𒁦𒀀𒈾𒆤𒂊
𒈬𒇻𒀏𒆠𒆤𒈹𒈪𒉌𒅔𒂵𒁦𒀀𒈾𒆤𒂊
𒂵𒊭𒀭𒄖𒆷𒂍𒁉𒌓𒈣𒀏𒋳𒆠𒈹𒈪𒉌𒅔𒂵𒁦𒀀𒈾𒆤𒂊
𒈬𒇻𒆠𒉪𒊭𒁀𒆠𒆤𒈹𒈪𒉌𒅔𒂵𒁦𒀀𒈾𒆤𒂊
𒀭𒌉𒍣𒍪𒀊𒂍𒁉𒆠𒉪𒊭𒁀𒆠𒆤𒈹𒈪𒉌𒅔𒂵𒁦𒀀𒈾𒆤𒂊
𒈬𒇻𒄘𒀊𒁀𒆠𒆤𒈹𒈪𒉌𒅔𒂵𒁦𒀀𒈾𒆤𒂊
𒂵𒊭𒀭𒈥𒆠𒆤𒀊𒄘𒀊𒁀𒆠𒆤𒈹𒈪𒉌𒅔𒂵𒁦𒀀𒈾𒆤𒂊
𒆠𒊒𒄘𒁹𒄰𒈠𒀀𒀭
𒁦𒀀𒈾𒆤𒂊𒁀𒉌𒅔𒃻𒄿𒋛𒅖𒁉𒈬𒌧𒊨𒅇
𒀖𒅗𒍪𒂍𒉣𒇬𒊏𒉡𒈬𒌧𒅅𒉣𒇬𒉣𒉡𒌌
𒄑𒄄𒅅𒁉𒅎
𒍍𒀀𒊺𒅕𒍼𒂵𒀀𒊺𒅕𒍪𒃻𒊏
𒀀𒊺𒅕𒍪𒍼𒂵𒀀𒀭𒍍𒀀𒊺𒅕𒍪𒃻𒊏
𒍍𒍣𒄢𒆷𒈾𒀀𒊺𒅕𒁉𒍼𒂵𒀀𒀭
𒋀𒀕𒍣𒄢𒆷𒈾𒀀𒊺𒅕𒍼𒂵𒀀𒊺𒅕𒍪𒃻𒊏
𒀀𒊺𒅕𒍪𒍼𒂵𒀀𒀭𒍍𒀀𒊺𒅕𒍪𒃻𒊏
𒋀𒀕𒆠𒄢𒆷𒈾𒀀𒊺𒅕𒁉𒍼𒂵
𒀀𒊺𒅕𒍪𒍼𒂵𒂵𒊭𒀭𒍪𒈬𒇻𒀀𒅆𒊑𒇷𒂠𒈬𒌧𒊨𒅇
𒀀𒊺𒅕𒍪𒍼𒂵𒀭𒋀𒆠𒈬𒇻𒀀𒅆𒊑𒇷𒂠𒈬𒌧𒊨𒅇
𒊺𒅁𒋀𒀕𒆠𒈠𒀀𒊺𒅕𒍼𒂵𒀀𒀭𒀀𒊺𒅕𒍪𒃻𒊏
𒂍𒆧𒉡𒅅𒀀𒊺𒅕𒍪𒍼𒂵𒀀𒀭𒀀𒊺𒅕𒍪𒃻𒊏
𒀊𒂍𒉣𒆬𒀀𒊺𒅕𒍼𒂵𒀀𒀭𒀀𒊺𒅕𒍪𒃻𒊏
𒆠𒃡𒆠𒃲𒀀𒊺𒅕𒍼𒂵𒀀𒀭𒀀𒊺𒅕𒍪𒃻𒊏
𒀊𒂗𒆤𒆠𒍍𒀀𒊺𒅕𒍼𒂵𒀀𒀭𒀀𒊺𒅕𒍪𒃻𒊏
𒊺𒅁𒂍𒆳𒊏𒀀𒊺𒅕𒍼𒂵𒀀𒀭𒀀𒊺𒅕𒍪𒃻𒊏
𒂷𒄑𒋙𒀀𒀀𒊺𒅕𒍼𒂵𒀀𒀭𒀀𒊺𒅕𒍪𒃻𒊏
𒌒𒋗𒌺𒈾𒀀𒊺𒅕𒍼𒂵𒀀𒀭𒀀𒊺𒅕𒍪𒃻𒊏
𒊺𒅁𒍍𒆬𒂵𒀀𒊺𒅕𒍼𒂵𒀀𒀭𒀀𒊺𒅕𒍪𒃻𒊏
𒂍𒋻𒁍𒁍𒀀𒊺𒅕𒍼𒂵𒀀𒀭𒀀𒊺𒅕𒍪𒃻𒊏
𒈠𒄘𒂗𒈾𒀀𒊺𒅕𒍼𒂵𒀀𒀭𒀀𒊺𒅕𒍪𒃻𒊏
𒊺𒅁𒉌𒋛𒅔𒆠𒈾𒀀𒊺𒅕𒍼𒂵𒀀𒀭𒀀𒊺𒅕𒍪𒃻𒊏
𒀊𒂍𒃲𒈤𒀀𒊺𒅕𒍼𒂵𒀀𒀭𒀀𒊺𒅕𒍪𒃻𒊏
𒊺𒅁𒆠𒀕𒆠𒂵𒀀𒊺𒅕𒍼𒂵𒀀𒀭𒀀𒊺𒅕𒍪𒃻𒊏
𒊺𒅁𒍍𒍢𒁀𒆠𒆤𒀀𒊺𒅕𒍼𒂵𒀀𒀭𒀀𒊺𒅕𒍪𒃻𒊏
𒀀𒊺𒅕𒍪𒍼𒂵𒀀𒀭𒂵𒊭𒀭𒍪𒈬𒇻𒀀𒅆𒊑𒇷𒂠𒈬𒌧𒊨𒅇
𒀀𒊺𒅕𒍪𒍼𒂵𒀀𒀭𒀭𒋀𒆠𒈬𒇻𒀀𒅆𒊑𒇷𒂠𒈬𒌧𒊨𒅇
𒍍𒈬𒍪𒉌𒅅𒍝𒂊𒁀𒂊𒁕𒄢𒂊
𒍍𒂦𒍪𒉌𒅍𒌧𒍪𒁀𒂊𒁕𒌀
𒍍𒈬𒇇𒍣𒁶𒃢𒍪𒁀𒂊𒁕𒋻
𒋀𒀕𒆠𒍚𒍣𒁶𒈧𒍪𒁀𒂊𒁕𒌀
𒍍𒉺𒀭𒍪𒅎𒈨𒉈𒉽𒊏
𒈨𒍪𒈨𒉽𒊏𒋗𒁄𒁀𒉌𒅁𒀝
𒀀𒊺𒅕𒍪𒍼𒂵𒀀𒀭𒂵𒊭𒀭𒍪𒈬𒇻𒀀𒅆𒊑𒇷𒂠𒈬𒌧𒊨𒅇
𒀀𒊺𒅕𒍪𒍼𒂵𒀀𒀭𒀭𒋀𒆠𒈬𒇻𒀀𒅆𒊑𒇷𒂠𒈬𒌧𒊨𒅇
𒆠𒊒𒄘𒈫𒄰𒈠𒀀𒀭
𒍍𒍣𒄢𒆷𒈾𒀀𒊺𒅕𒁉𒍼𒂵𒀀𒀭
𒋀𒀕𒆠𒄢𒆷𒈾𒀀𒊺𒅕𒁉𒍼𒂵𒀀𒀭
𒄑𒄄𒅅𒁉𒅎
𒎏𒇽𒂍𒅆𒌨𒀀𒋫𒍍𒉌𒀀𒅆𒊑𒁀𒀭𒁲𒉌𒅁𒃻
𒀭𒋀𒆠𒇽𒌧𒁀𒀭𒁕𒌀𒆷
𒋀𒀕𒆠𒂊𒀀𒉪𒊏𒁇𒁀𒁕𒀭𒋰
𒊩𒍣𒎏𒍍𒆠𒉌𒂠𒊨𒅇𒉈
𒀭𒎏𒃲𒌧𒈠𒉌𒂠𒅇𒉡𒆪𒆪𒉈
𒂊𒉈𒊏𒉆𒍍𒈾𒈬𒈾𒋼𒀀𒅆𒍼𒉌𒋁𒋁
𒎏𒊏𒉆𒂍𒀀𒈾𒈬𒈾𒋼𒀀𒅆𒍼𒉌𒋁𒋁
𒉆𒍍𒅆𒌨𒀀𒈾𒈬𒈾𒋼𒀀𒅆𒍼𒉌𒋁𒋁
𒉆𒂍𒅆𒌨𒀀𒈾𒈬𒈾𒋼𒀀𒉪𒍼𒂵𒁉𒅎𒁕𒊏𒁕𒂷𒂷
𒊩𒂊𒀜𒀀𒉌𒁆𒀀𒅆𒊏𒆠𒀠𒃻𒊏𒁀
𒄿𒇻𒈠𒋛𒂵𒌉𒌉𒁉𒉎𒋼𒈾𒈪𒉌𒅁𒁉
𒌓𒁕𒈠𒀠𒈠𒀠𒆷𒄿𒋛𒅖𒁉𒈠𒇲𒇲
𒌓𒁕𒈾𒉘𒁉𒂠𒊨𒊨𒀀𒈬𒉈
𒇽𒉡𒉭𒁺𒌓𒁕𒈠𒀠𒈠𒀠𒆷
𒌓𒁕𒈠𒀠𒈠𒀠𒆷𒄿𒋛𒅖𒁉𒈠𒇲𒇲
𒌓𒁕𒌓𒍼𒂵𒈠𒊏𒈠𒀠𒈠𒀠𒆷
𒈨𒂊𒌓𒁉𒂠𒊕𒉺𒆸𒃶𒅎𒅆𒀝
𒌓𒁕𒀉𒁉𒂠𒁀𒊏𒁀𒊏𒌓𒁺𒂗
𒌓𒌉𒁉𒂠𒁄𒈬𒌓𒊷𒂵𒁄𒈬𒌓𒊷𒂵𒄿𒉈𒁀𒊏𒉈𒅔𒂃𒀀
𒈪𒂠𒀀𒊺𒅕𒍼𒈠𒊏𒈠𒀠𒈠𒀠𒆷
𒈨𒂊𒈪𒁉𒂠𒊕𒉺𒆸𒃶𒅎𒅆𒀝
𒈪𒀉𒁉𒁀𒊏𒁀𒊏𒌓𒁺𒂗
𒌓𒍍𒁶𒄢𒇻𒁀𒉎𒁉𒄩𒈠𒇲𒇲
𒈾𒉘𒁉𒂠𒆠𒈿𒈪𒅇𒈾𒂷𒆠𒈿𒈪𒅇𒈾𒂷𒈜𒁀𒊏𒀭𒈥
𒌓𒌉𒁉𒂠𒆠𒈿𒂷𒈬𒍑𒇲𒀀𒁉𒆠𒈿𒂷𒄑𒇲𒀀𒁉𒉡𒅆𒅔𒂵𒈬𒉌𒅁<unk>
𒅗𒈾𒉘𒈬𒋫𒉎𒊒𒈨𒂊𒁀𒊏𒁀𒁕𒀝
𒅗𒈾𒉘𒈬𒉘𒍼𒂵𒁀𒅅𒆷𒆤𒌍
𒀖𒀫𒊏𒁶𒉆𒆠𒋗𒃶𒅎𒈪𒅁𒀝
𒅗𒈾𒉘𒈬𒉎𒋗𒀀𒁀𒊏𒈬𒁕𒀊𒄄
𒍍𒈬𒁺𒈝𒍼𒁀𒅅𒆷𒆤𒌍
𒄷𒀭𒈾𒁶𒀉𒂀𒃶𒅎𒅆𒀝
𒈨𒂊𒍍𒈬𒂠𒃶𒅎𒅆𒊑𒊑𒂗
𒍍𒈬𒆠𒅅𒁀𒃶𒂗𒂵𒈬𒉈𒄢
𒋀𒀕𒆠𒆠𒈿𒁉𒀀𒃶𒂗𒂵𒈬𒉈𒌀
𒋗𒌓𒁕𒀭𒋫𒁀𒅅𒆷𒆤𒌍
𒅗𒄷𒈬𒂀𒂔𒈾𒌓𒄄𒀀𒈨𒂊𒃶𒅎𒈠𒅗
𒌓𒁕𒃮𒁉𒁀𒊏𒈬𒁕𒍣
𒉡𒉭𒁺𒂍𒉣𒆬𒂍𒈾𒉘𒀭𒂵𒊭𒀭𒈾𒈬
𒁄𒁀𒌓𒋤𒁺𒈾𒈠𒉌𒅔𒃻𒊑𒌍𒀀𒀭
𒀀𒅆𒀀𒊺𒅕𒊏𒆠𒄩𒈠𒀊𒍑𒀀𒀭
𒂍𒆠𒄯𒊷𒄀𒊕𒈪𒂵𒉌𒈨𒀀𒆤𒌍
𒂡𒁉𒋫𒌈𒁀𒋢𒈬𒊌𒂵𒃶𒂗𒂵𒈬𒁕𒋰𒋰𒁉𒌍
𒌓𒌉𒁉𒂠𒂍𒈬𒆠𒊷𒂵
𒂍𒍣𒅆𒌨𒀀𒈬𒄿𒉈𒁀𒊏𒉈𒅔𒂃𒀀𒀭
𒄯𒌀𒀀𒀀𒊺𒅕𒉘𒍼𒂵
𒀀𒊺𒅕𒉘𒍼𒂵𒄷𒈬𒉌𒁺𒁺𒈬𒍑
𒂍𒇽𒍣𒉈𒁀𒀊𒃻𒊏𒈬
𒄀𒋝𒊬𒁶𒁇𒁀𒃶𒉈𒅔𒂀
𒂍𒆧𒉡𒅅𒂍𒉆𒈗𒆷𒈬
𒂍𒍣𒂍𒀀𒅆𒊏𒁀𒀭𒁲𒉌𒅁𒃻𒊏𒈬
𒈜𒂊𒌍𒆕𒅇𒁀𒍣𒉈𒌍𒄢𒇻𒁀
𒄩𒆷𒁀𒁉𒀀𒄩𒈠𒉌𒅔𒃻𒊑𒌍𒀀𒀭
𒍝𒇴𒃻𒂍𒆠𒂙𒁍𒊏𒁶
𒂍𒆠𒂙𒁍𒊏𒁶𒅎𒀀𒀭𒂷𒄩𒁀𒀭𒃻
𒋀𒀕𒆠𒃣𒃻𒋛𒀀𒈬
𒂍𒍍𒋛𒂵𒈬𒌧𒁍𒁍𒁍
𒁦𒇽𒉺𒇻𒁕𒁶𒄩𒁀𒁍𒁍
𒃻𒂵𒍍𒅅𒅅𒆷𒈬𒆹𒄀𒄷𒈬𒁕𒀊𒅥
𒆠𒊒𒄘𒐈𒄰𒈠𒀀𒀭
𒋀𒀕𒆠𒀀𒅆𒊑𒁀𒀭𒁲𒉌𒅁𒃻
𒄑𒄄𒅅𒁉𒅎
𒌓𒁀𒌓𒉈𒂗𒁀𒉺𒉺𒂵𒁀
𒎏𒁕𒍍𒉌𒁀𒀭𒁕𒄢𒆷𒁀
𒌓𒁀𒌓𒉈𒂗𒁀𒁶𒁶𒈠𒁀
𒍍𒈬𒄢𒄢𒁕𒅎𒈨𒉈𒌍𒀀𒁀
𒋀𒀕𒆠𒄢𒄢𒁕𒅎𒈨𒉈𒌍𒀀𒁀
𒌧𒁉𒂦𒄀𒉈𒀉𒈬𒌧𒉘𒌍𒀀𒁀
𒌓𒁀𒈨𒂊𒍍𒈬𒂠𒂷𒆷𒁀𒊏𒁀𒊏𒁖
𒅗𒈾𒉘𒈬𒋫𒉎𒊒𒈨𒁀𒊏𒁀𒁕𒀝
𒀭𒊏𒀀𒄿𒉈𒂷𒈨𒂊𒃶𒅎𒈠𒈾𒌤
𒀭𒈬𒌌𒆤𒊏𒉎𒈬𒊮𒉈𒁺𒃶𒅎𒈠𒈾𒀝
𒍍𒈬𒉆𒁀𒄢𒇻𒃶𒅎𒈨𒉈𒅗
𒋀𒀕𒆠𒉆𒁀𒄢𒇻𒃶𒅎𒈨𒉈𒅗
𒌧𒁉𒉆𒁀𒌀𒇷𒃶𒅎𒈨𒉈𒅗
𒀭𒉌𒂊𒉈𒉘𒁉𒁀𒊏𒈬𒌧𒄥
𒀭𒈬𒌌𒆤𒇷𒉌𒊷𒃶𒀀𒀭𒁉𒊮𒈬𒁀𒊏𒉈𒅔𒈹𒁲
𒈫𒄰𒈠𒂠𒁍𒌔𒀸𒆠𒊕𒆠𒁀𒁕𒀊𒅅𒆷
𒀭𒀀𒉣𒈾𒂊𒉈𒉘𒅗𒆟𒁕𒁉𒁀𒁕𒀭𒂉𒊒𒉈𒌍𒀀
𒌫𒃶𒅎𒈠𒋤𒋤𒀉𒃶𒅎𒈠𒇲𒇲
𒀭𒊏𒀀𒄿𒉈𒂷𒈨𒂊𒃶𒅎𒈠𒈾𒅗
𒀭𒈬𒌌𒆤𒊏𒉎𒈬𒊮𒉈𒁺𒃶𒅎𒈠𒀝
𒍍𒈬𒉆𒁀𒄢𒇻𒃶𒅎𒈨𒉈𒅗
𒋀𒀕𒆠𒉆𒁀𒄢𒇻𒃶𒅎𒈨𒉈𒅗
𒌧𒁉𒉆𒁀𒌀𒇷𒃶𒅎𒈨𒉈𒅗
𒀭𒉌𒂊𒉈𒉘𒁉𒁀𒊏𒈬𒌧𒄥
𒀭𒈬𒌌𒆤𒇷𒉌𒊷𒃶𒀀𒀭𒁉𒊮𒈬𒁀𒊏𒉈𒅔𒈹𒁲
𒍍𒈬𒄢𒄢𒇻𒁀𒀉𒁉𒃶𒅎𒈠𒀭𒉘𒌍
𒋀𒀕𒆠𒄢𒄢𒇻𒁀𒀉𒁉𒃶𒅎𒈠𒀭𒉘𒌍
𒌧𒁉𒂦𒄀𒉈𒈾𒉘𒁉𒄩𒁀𒀭𒋻𒊑𒌍
𒈨𒂊𒃻𒅗𒈬𒈬𒉈𒋧𒈠𒁶
𒈨𒂊𒍍𒈬𒁕𒃶𒂗𒂵𒈬𒌧𒁕𒇲𒌍
𒋀𒀕𒆠𒈬𒈠𒁕𒃶𒂗𒂵𒈬𒁕𒇲𒂊𒌍
𒀭𒉌𒅗𒂵𒉌𒄯𒉡𒉽𒊒𒁮
𒀭𒈬𒌌𒆤𒇷𒅗𒋫𒌓𒁺𒀀𒉌𒋗𒉡𒁄𒂊𒉈
𒆠𒊒𒄘𒐉𒄰𒈠𒀀𒀭
𒍍𒉌𒁀𒀭𒁕𒄢𒆷𒈨𒉌𒁀𒀭𒁕𒉽𒊏
𒄑𒄄𒅅𒁉𒅎
𒀭𒂗𒆤𒇷𒌓𒉈𒅗𒁀𒀭𒌤𒌧𒂊𒊺𒀀𒀭𒁺
𒌓𒃶𒅅𒆷𒌧𒁕𒁀𒁕𒀭𒋼𒀀𒌧𒂊𒊺𒀀𒀭𒁺
𒌓𒄭𒆠𒂗𒄀𒁕𒁀𒁕𒀭𒋼𒀀𒌧𒂊𒊺𒀀𒀭𒁺
𒌓𒅆𒌨𒅅𒂊𒀉𒁀𒁕𒀭𒉘𒌧𒂊𒊺𒀀𒀭𒁺
𒆥𒃲𒌓𒁕𒌓𒁕𒁺𒁀𒋗𒈾𒅎𒈠𒀭𒋧
𒌓𒌧𒌀𒌀𒂊𒅗𒁀𒀭𒌤𒌧𒂊𒊺𒀀𒀭𒁺
𒅎𒅆𒌨𒅎𒅆𒌨𒂊𒅗𒁀𒀭𒌤𒌧𒂊𒊺𒀀𒀭𒁺
𒀭𒂗𒆤𒇷𒀭𒉋𒀉𒈭𒀀𒉌𒈬𒈾𒉌𒅔𒆭𒊑
𒌓𒃲𒀭𒈾𒆤𒅗𒁀𒀭𒌤𒌧𒂊𒊺𒀀𒀭𒁺
𒌓𒃲𒂊𒀭𒋫𒅗𒅎𒈨𒌧𒂊𒊺𒀀𒀭𒁺
𒌓𒌧𒌀𒌀𒂊𒆠𒀀𒄯𒅎𒁺𒌧𒂊𒊺𒀀𒀭𒁺
𒅎𒅆𒌨𒂊𒀀𒈤𒌓𒁺𒀀𒁶𒄘𒁉𒉡𒂷𒂷
𒄑𒆪𒍍𒆤𒊕𒄤𒉌𒀝𒂊𒌨𒁉𒉌𒅥𒂊
𒀭𒈾𒌫𒁀𒅤𒈬𒌧𒆸𒆸𒌧𒂊𒊺𒀀𒀭𒁺
𒌓𒁕𒅆𒁀𒉈𒈬𒌧𒉈𒉈𒂊𒌧𒂊𒊺𒀀𒀭𒁺
𒌓𒂇𒂇𒁕𒉈𒈪𒂔𒈾𒁇𒁀𒁕𒀭𒋰
𒀭𒉈𒁇𒀀𒀭𒅍𒅍𒆷𒁶𒉈𒅎𒈠𒀭𒉈𒉈
𒀭𒉈𒃷𒌓𒌓𒌓𒁺𒀀𒌓𒄭𒁕𒁀𒁕𒀭𒋰
𒌧𒈠𒌓𒌓𒂵𒆷𒁀𒀭𒌓𒁺𒀯𒀭<unk>𒁶𒁀𒉌
𒈪𒅗𒉌𒀉𒈻𒃻𒊏𒁀𒅎𒍇𒇻𒁀𒁕𒀭𒋰
𒆷𒉈𒉈𒊑𒁕𒅖𒅎𒁕𒋰𒋰𒌧𒂊𒊺𒀀𒀭𒁺
𒊕𒈪𒂵𒅎𒅎𒁀𒀭𒊑𒌧𒂊𒊺𒀀𒀭𒁺
𒆠𒂗𒄀𒄑𒁔𒊏𒉌𒁄𒂊𒌧𒂊𒊺𒀀𒀭𒁺
𒌧𒂊𒊕𒂍𒋞𒆕𒉌𒀝𒂊𒌨𒁉𒉌𒅥𒂊
𒌓𒍼𒀀𒅆𒊑𒉆𒉡𒋻𒊑𒌧𒂊𒊺𒀀𒀭𒁺
𒌓𒋗𒌴𒌴𒊑𒌧𒉌𒃡𒃡𒊑
𒌓𒀀𒈠𒊒𒁶𒍍𒉌𒄢𒄢𒂊
𒌓𒌧𒌀𒌀𒂊𒍍𒀀𒈨𒉈𒅁𒃻
𒌓𒃻𒌑𒄖𒌤𒌤𒅆𒌨𒅅𒌍𒁀𒂊<unk>
𒌓𒉈𒁶𒉈𒀀𒌧𒂊𒋗𒉈𒅁𒃻
𒌓𒅆𒌨𒍼𒅗𒂵𒀭𒂗𒆤𒇲𒌓𒌧𒋫𒁀𒁀
𒋀𒀕𒆠𒈠𒌆𒁶𒁀𒂊𒌋𒌆𒃰𒁶𒁀𒂊𒁔
𒆠𒊒𒄘𒐊𒄰𒈠𒀀𒀭
𒌓𒊌𒀀𒀭𒀠𒌌𒌌𒌧𒂊𒊺𒀀𒀭𒁺
𒄑𒄄𒅅𒁉𒅎
𒌓𒁀𒌓𒍍𒁕𒁀𒁕𒀭𒃻𒍍𒁉𒇯𒇯𒁕
𒀀𒀀𒀭𒋀𒆠𒍍𒉌𒇯𒇯𒁕𒁀𒁕𒀭𒃻𒌧𒂊𒊺𒀀𒀭𒁺
𒌓𒁀𒌓𒌧𒋫𒁀𒁕𒀭𒋼𒀀𒌧𒂊𒊺𒀀𒀭𒁺
𒌓𒄭𒆠𒂗𒄀𒁕𒁀𒁕𒀭𒋼𒀀𒌧𒂊𒊺𒀀𒀭𒁺
𒌧𒁉𒆷𒋻𒁕𒉡𒈨𒀀𒁇𒁀𒁀𒂊𒋛
𒂦𒁉𒄘𒄊𒅎𒈠𒀭𒃻𒃻𒌧𒂊𒊺𒀀𒀭𒁺
𒆍𒃲𒈤𒄊𒅅𒆷𒁀𒇽𒇥𒅎𒈠𒀭𒃻𒃻
𒋻𒂼𒂡𒈠𒆕𒀀𒁀𒊕𒁄𒂊𒌍𒁀𒀊𒃻
𒂊𒁍𒂊𒁍𒄊𒅅𒆷𒁀𒇽𒇥𒅎𒈠𒀭𒃻𒃻
𒆠𒂊𒉈𒁲𒌧𒈠𒅅𒆷𒁀𒌧𒇡𒊑𒌍𒁀𒀭𒂃
𒅇𒁵𒌧𒈠𒆤𒍏𒀭𒈾𒁶𒄮𒄮𒁀𒉌𒅔𒁺𒌍
<unk>𒁉𒍜𒉌𒇻𒌓𒉈𒅅𒆷𒁶𒉎𒁉𒀀𒈬𒌧𒉌𒌍
𒇽𒍏𒄩𒍣𒅔𒂊𒅎𒌀𒆷𒁶𒊕𒌆𒆷𒁀𒀊𒌋𒌆𒌍
𒈦𒆕𒄑𒁔𒊏𒆪𒁀𒁶𒅗𒅖𒊏𒉈𒅔𒍑
𒇽𒄑𒁍𒁕𒈬𒌧𒊏𒁉𒃻𒇲𒁀𒊏𒉈𒅔𒇲𒌍
𒄿𒄄𒅔𒍪𒆠𒄩𒊑𒅖𒋫𒂼𒁀𒅗𒌀𒁉𒀀𒈬𒌧𒈿𒌍
𒇽𒄑𒆪𒀭𒂊𒅎𒌀𒆷𒁶𒌆𒉋𒁀𒊏𒉈𒅔𒇲𒌍
𒇽𒁉𒁷𒅘𒀀𒉡𒈨𒌍𒀀𒅗𒍠𒂵𒉈𒅔𒅅𒌍
𒄑𒆪𒂊𒁺𒁀𒄑𒆪𒂊𒅔𒄤𒌧𒂊𒊺𒀀𒀭𒁺
𒇽𒋼𒀀𒊏𒁉𒌓𒅎𒈠𒁺𒁍𒌌𒌧𒂊𒊺𒀀𒀭𒁺
𒋀𒀕𒆠𒈠𒋛𒂵𒆗𒂵𒁉𒊮𒃻𒊏𒅎𒌀
𒌝𒈠𒀊𒁀𒂍𒋫𒉡𒌓𒁺𒉈𒈬𒉌𒅔𒋧𒋧𒆠𒌍
𒌉𒌉𒇲𒌫𒂼𒁀𒅗𒈿𒀀𒄩𒁶𒀀𒁀𒀭𒁺
𒌝𒈨𒁕𒋗𒆗𒆗𒂵𒁉𒋗𒆗𒁀𒀭𒁕𒂃
𒁶𒈠𒌧𒈠𒌑𒄖𒅎𒋫𒀭𒌤𒌧𒂊𒊺𒀀𒀭𒁺
𒃌𒌧𒈠𒆹𒄄𒁀𒀊𒅥𒌧𒂊𒊺𒀀𒀭𒁺
𒂼𒌉𒉌𒅆𒉌𒁀𒊏𒌓𒁺𒌧𒂊𒊺𒀀𒀭𒁺
𒀜𒁕𒌉𒉌𒋫𒁀𒁕𒀭𒉽𒌧𒂊𒊺𒀀𒀭𒁺
𒍍𒀀𒁮𒁀𒊒𒌉𒁀𒊒𒃻𒂵𒁀𒄵𒄵𒊑
𒊕𒈪𒆠𒊕𒅅𒆷𒁀𒅎𒈨𒉈𒁻𒌍
𒎏𒁉𒄷𒉎𒋼𒀀𒁶𒍍𒉌𒁀𒊏𒌓𒁺
𒎏𒃲𒂊𒄷𒉎𒋼𒀀𒁶𒍍𒉌𒁀𒊏𒌓𒁺
𒃻𒂵𒌧𒈠𒃻𒃻𒊏𒁀𒋗𒉿𒂖𒇲𒁀𒀊𒅗
𒃣𒌧𒈠𒊹𒊹𒊏𒁀𒉈𒅎𒈠𒀭𒉈𒉈
𒀀𒆸𒁀𒀭𒉋𒇽𒂖𒆷𒆥𒈬𒌧𒌇𒌇
𒄯𒊕𒃴𒁺𒋗𒉡𒋼𒂷𒂍𒆧𒉡𒅅𒆷
𒂍𒍣𒁀𒍏𒄩𒍣𒅔𒃲𒃲𒂊𒌨𒁉𒉌𒅥𒂊
𒇽𒋢𒆠𒉏𒆠𒇽𒄩𒇴𒈠𒌍𒂆𒁀𒀭𒀝𒂊𒌍
𒂍𒍣𒄑𒀠𒀀𒈪𒉌𒅁𒁄𒂊𒉈
𒍍𒇯𒇯𒁮𒈬𒌧𒂷𒂷𒉈
𒎏𒁉𒀀𒍍𒈬𒅎𒈨𒀀𒂍𒈬𒅎𒈨
𒀭𒎏𒃲𒂊𒀀𒍍𒈬𒅎𒈨𒀀𒂍𒈬𒅎𒈨
𒇽𒉡𒉭𒂊𒅇𒍍𒈬𒈬𒁕𒄢𒅇𒂍𒈬𒈬𒁕𒄢
𒀭𒋀𒆠𒀊𒋀𒀕𒆠𒈬𒁕𒄢𒈬𒇻𒁉𒁀𒂦𒂵𒌍
𒆠𒊒𒄘𒐋𒄰𒈠𒀀𒀭
𒉣𒇬𒊏𒈾𒁦𒀀𒈾𒉡𒉭𒂊𒅗𒍼𒈬𒉌𒅁𒁉
𒍍𒌓𒉈𒀀𒀭𒄢𒂊
𒄑𒄄𒅅𒁉𒅎
𒂼𒀭𒎏𒃲𒍍𒉌𒇽𒉈𒊒𒁶𒁇𒋫𒁀𒁕𒁺
𒇽𒉡𒉭𒂊𒀀𒅆𒂍𒅆𒌨𒀀𒈾𒍼𒂵𒁉𒅎𒈨
𒊩𒂠𒊑𒀊𒋀𒀕𒆠𒅆𒌨𒀀𒈾𒍼𒂵𒁉𒅎𒈨
𒀭𒉌𒍍𒈬𒈾𒉘𒄩𒁀𒁕𒀭𒋻𒍍𒈬𒄷𒈬𒁕𒄢
𒀭𒈬𒌌𒆤𒇷𒂍𒈬𒋗𒃶𒉈𒅔𒁄𒄑𒀠𒂊𒄩𒁀𒊏
𒋝𒋫𒁲𒂷𒉈𒄩𒁀𒉌𒅔𒊒𒀀𒍍𒈬𒄷𒈬𒁕𒄢
𒀭𒈬𒌌𒆤𒂊𒄿𒉈𒉏𒋫𒁲𒂷𒅇𒁍𒁍𒌌𒄩𒁀𒉌𒅔𒊒
𒍍𒁇𒊏𒍍𒁇𒄷𒈬𒁕𒀭𒄢𒀀𒍍𒈬𒂵𒀀𒀭𒅗
𒍍𒊮𒁀𒍍𒊮𒀊𒄷𒈬𒁕𒀭𒄢𒀀𒍍𒈬𒂵𒀀𒀭𒅗
𒂍𒍍𒁇𒊏𒈬𒄩𒁀𒄢𒄢𒀀𒂍𒈬𒂵𒀀𒀭𒅗
𒂍𒍍𒊮𒁀𒈬𒄩𒁀𒄢𒄢𒀀𒂍𒈬𒂵𒀀𒀭𒅗
𒍍𒈬𒇇𒍣𒁶𒁀𒊏𒈠𒇻𒉺𒇻𒍣𒁉𒁀𒊏𒁺
𒋀𒀕𒆠𒇇𒍣𒁶𒁀𒊏𒈠𒇻𒆏𒁇𒁉𒁀𒊏𒁺
𒄞𒈬𒉣𒇬𒁉𒀀𒁀𒊏𒈬𒌧𒊒𒈬𒇻𒁉𒁀𒊏𒁺
𒂊𒍢𒈬𒁦𒁉𒀀𒁀𒊏𒈬𒌧𒊒𒈾𒃰𒁉𒁀𒊏𒁺
𒀀𒇉𒍍𒂷𒆤𒅖𒄩𒁀𒆸𒂍𒈜𒀀𒄩𒁀𒀭𒆕
𒊮𒁀𒀀𒉌𒇷𒁀𒊏𒈬𒌧𒁺𒈬𒌧𒋻𒁉𒁀𒊏𒁺
𒃷𒍍𒂷𒆤𒊺𒁀𒊏𒈠𒀠𒈬𒌧𒃼𒁉𒁀𒊏𒁺
𒃷𒈬𒃷𒄑𒀠𒂊𒊑𒀀𒁶𒀯𒃷𒉋𒄩𒁀𒊬
𒇥𒊬𒋭𒄧𒋛𒀀𒈬𒄑𒌑𒄉𒆳𒊏𒄩𒁀𒊬
𒂔𒅗𒉌𒁉𒆕𒆕𒀀𒈬𒌋𒀜𒁶𒄩𒁀𒄯𒄯
𒈬𒌧𒂵𒈬𒉢𒁓𒄷𒂂𒍣𒂵𒁶𒊑𒊑𒁉𒄩𒁀𒀊𒅔𒍣𒈬𒌧𒂵𒈬𒂵𒀀𒀭𒅗
𒈬𒌧𒂵𒈬𒋝𒋫𒁲𒂷𒋝𒂠𒄩𒁀𒀊𒅕𒈬𒌧𒂵𒈬𒂵𒀀𒀭𒅗
𒈬𒌧𒂵𒈬𒄿𒉈𒉏𒋫𒁲𒂷𒄿𒉈𒉏𒂠𒄩𒁀𒀊𒅕𒈬𒌧𒂵𒈬𒂵𒀀𒀭𒅗
𒆬𒍝𒎎𒍝𒆳𒈬𒄷𒈬𒁕𒀭𒄵𒄵𒊑𒈬𒌧𒂵𒈬𒂵𒀀𒀭𒅗
𒄃𒊓𒈬𒆹𒄄𒄷𒈬𒁕𒀊𒅥𒈬𒌧𒂵𒈬𒂵𒀀𒀭𒅗
𒆬𒈬𒇽𒆬𒉡𒍪𒅇𒉈𒋗𒁉𒄩𒁀𒁕𒀊𒋛
𒍝𒈬𒇽𒍝𒉡𒍪𒅇𒉈𒄘𒁉𒄩𒁀𒁕𒀊𒋛
𒉅𒄷𒄷𒈬𒄷𒈬𒊑𒊑𒀀𒍍𒈬𒂵𒀀𒀭𒅗
𒄄𒅔𒂅𒈬𒈬𒈣𒂊𒄩𒁀𒀊𒁻𒂊𒌍𒀀𒍍𒈬𒂵𒀀𒀭𒅗
𒈨𒇷𒂊𒀀𒄄𒅔𒈬𒍍𒉽𒊏𒋗𒊺𒅕𒉽𒄩𒁀𒀭𒆪
𒂄𒈬𒂔𒆠𒉡𒍪𒈾𒌆𒈬𒌧𒁍𒄩𒁀𒀭𒀝
...𒉡𒈨𒀀𒈨𒂊𒂵𒊭𒀭𒁉𒉡𒁺
...𒋀𒀕𒆠𒉡𒈨𒀀𒈨𒂊𒇽𒁉𒉡𒁺
𒌒𒄯𒊏𒂍𒈬𒄩𒁀𒆕𒀀𒍍𒈬𒄩𒁀𒄢𒆷
𒉡𒉭𒍣𒁺𒍍𒈬𒋫𒍍𒉽𒄩𒁀𒊏𒆕𒆕𒀀
𒌒𒄯𒊏𒍍𒈬𒄩𒁀𒆕𒀀𒂍𒈬𒄩𒁀𒄢𒆷
𒂵𒊭𒀭𒃲𒁺𒍍𒈬𒋫𒂍𒉽𒄩𒁀𒊏𒆕𒆕𒀀
𒈨𒇷𒂊𒀀𒍍𒈬𒁕𒄢𒅇𒂍𒈬𒈬𒁕𒄢
𒀭𒋀𒆠𒀊𒋀𒀕𒆠𒈬𒁕𒄢𒈬𒇻𒁉𒁀𒂦𒂵𒌍
𒈨𒇷𒂊𒀀𒈨𒀀𒆪𒅇𒉈𒈨𒀀𒁺𒁍𒉈
𒈨𒇷𒂊𒀀𒍍𒈬𒋫𒂍𒉽𒈠𒊏𒀭𒆕𒅇𒉈
𒉡𒉭𒍣𒁺𒂍𒈬𒋫𒍍𒉽𒈠𒊏𒀭𒂷𒂷𒉈
𒆠𒁉𒋫𒂔𒋫𒁁𒁺𒀀𒁉𒀀𒈬𒇻𒈬𒂵𒀀𒀭𒅗
𒍍𒈬𒋀𒀕𒆠𒋫𒁁𒁺𒀀𒁉𒀀𒍍𒈬𒂵𒀀𒀭𒅗
𒇽𒋠𒉌𒍤𒆸𒁓𒁶𒋗𒈬𒉌𒅔𒂀𒂀
𒃮𒉌𒀚𒆬𒂵𒀀𒀭𒉌𒉺𒄀𒀀𒍍𒈬𒅎𒈨
𒅆𒉌𒀀𒅆𒊏𒈪𒉌𒅁𒍣𒍣𒄿𒍣𒀀𒅆𒍼𒉌𒋁𒋁
𒈨𒇷𒂊𒀀𒍍𒈬𒉡𒈨𒀀𒈨𒂊𒂵𒊭𒀭𒁉𒉡𒁺
𒀭𒋀𒆠𒀊𒋀𒀕𒆠𒉡𒈨𒀀𒈨𒂊𒈬𒇻𒁉𒉡𒁺
𒈨𒇷𒂊𒀀𒂍𒉣𒇬𒁍𒊏𒁺𒀖𒉺𒃶𒅗𒂵𒁺
𒀭𒂵𒊭𒀭𒃲𒁺𒈾𒃰𒉿𒂖𒇲𒁶𒄑𒆪𒇇𒈠𒉈𒅔𒊒
𒈨𒇷𒂊𒀀𒍍𒋫𒌓𒁺𒀀𒁺𒉎𒉡𒂀𒁍𒁺
𒀭𒂵𒊭𒀭𒃲𒁺𒂍𒋫𒌓𒁺𒀀𒁺𒆠𒆪𒉡𒅆𒊒𒉈𒁺
𒄿𒄄𒅔𒍪𒁽𒍍𒉽𒊏𒊕𒅍𒆪𒀀𒁺
𒂍𒄯𒄯𒊏𒉘𒍼𒂵𒀀𒀭𒊕𒀀𒆪𒈠𒀊𒍑𒂊
𒂍𒄯𒊏𒈬𒇻𒆪𒁉𒆪𒆪𒀀𒅗𒂊𒉈𒉘𒉡𒋛𒀀𒁺
𒆠𒁀𒉆𒍍𒈾𒈬𒌧𒈾𒋼𒀀𒅆𒍼𒉌𒋁𒋁
𒎏𒊏𒉆𒂍𒀀𒈾𒈬𒌧𒈾𒋼𒀀𒅆𒍼𒉌𒋁𒋁
𒉆𒂍𒅆𒌨𒀀𒈾𒈬𒌧𒈾𒋼𒀀𒅆𒍼𒉌𒋁𒋁
𒉆𒍍𒅆𒌨𒀀𒈾𒈬𒌧𒈾𒋼𒀀𒅆𒍼𒉌𒋁𒋁
𒈨𒇷𒂊𒀀𒈾𒉘𒍍𒈬𒂵𒀀𒀭𒅗𒈾𒉘𒍍𒈬𒍼𒂵𒀀𒀭
𒎏𒁺𒂍𒄢𒆷𒈬𒂵𒀀𒀭𒅗𒈾𒉘𒂍𒈬𒍼𒂵𒀀𒀭
𒊺𒅁𒋀𒀕𒆠𒈠𒀀𒅗𒂵𒀀𒀭𒀀𒉈𒄄𒀀𒈬
𒂍𒍣𒈬𒍍𒈬𒇯𒇯𒁕𒁀𒈥𒊑𒂗𒈾𒈬
𒁔𒊏𒂍𒍣𒄢𒆷𒍝𒅗𒁀𒌓𒁺𒉈𒈿𒅇𒉆
𒄞𒊒𒁀𒁶𒅔𒃻𒍪𒋫𒁀𒊏𒈬𒂊𒁕𒍣𒂵
𒈨𒇷𒂊𒀀𒆕𒀀𒍪𒈜𒆷𒀀𒀭𒄢𒆷𒍪𒍼𒂵𒀀𒀭
𒉡𒉭𒁺𒀊𒋀𒀕𒆠𒉻𒀭𒈹𒁉𒉌𒁀𒉽𒊏𒀀𒀭
𒂍𒉣𒆬𒂍𒉋𒉋𒆷𒈬𒆷𒆷𒁉𒉡𒄄𒀀𒈬
𒍍𒈬𒆕𒀀𒆷𒁀𒈥𒊏𒈬𒋫𒀀𒀸𒅆𒌨𒀀𒈬
𒁀𒄢𒅔𒂵𒁀𒅆𒌨𒀀𒈬𒋫𒀀𒀸𒅆𒌨𒀀𒈬
𒀀𒁕𒀠𒌓𒅆𒌨𒍼𒅗𒂵𒀉𒁉𒆷𒁀𒊏𒌓𒁺
𒋀𒀕𒆠𒈠𒂍𒀭𒂗𒍪𒈾𒈬𒄢𒆷𒁉𒍼𒂵𒀀𒀭
𒆠𒊒𒄘𒐌𒄰𒈠𒀀𒀭
𒀀𒍍𒈬𒀀𒂍𒈬
𒄑𒄀𒅅𒁉𒅎
𒎏𒊮𒍪𒀀𒁶𒆕𒈬𒌧𒍝𒂊𒀀𒁶𒉌𒋾𒇷𒂗
𒀭𒎏𒃲𒊮𒍪𒀀𒁶𒆕𒈬𒌧𒍝𒂊𒀀𒁶𒉌𒋾𒇷𒂗
𒊩𒍣𒇽𒍍𒁀𒂊𒁕𒄢𒆷𒉌𒉈𒂠𒁶𒉌𒂊𒀀𒀭𒊬
𒀭𒎏𒃲𒇽𒌧𒁀𒂊𒁕𒌀𒆷𒊮𒍪𒀀𒁶𒆕𒈬𒌧
𒌓𒍍𒍪𒅎𒈠𒄢𒆷𒁀𒉌𒉈𒂠𒁶𒉌𒂊𒀀𒀭𒊬
𒌓𒂍𒍪𒅎𒈠𒄢𒆷𒁀𒊮𒍪𒀀𒁶𒆕𒈬𒌧
𒍍𒍪𒍍𒉽𒊏𒁀𒀊𒃻𒉌𒉈𒂠𒁶𒉌𒂊𒀀𒀭𒊬
𒂍𒍪𒀀𒅆𒊑𒁀𒀭𒁲𒉌𒅁𒃻𒊮𒍪𒀀𒁶𒆕𒈬𒌧
𒍍𒇯𒇯𒁕𒁀𒃻𒊏𒍪𒄷𒁉𒉡𒁺
𒂍𒍣𒄑𒀠𒂊𒁀𒃻𒊏𒍝𒆪𒁉𒂠𒆷𒁀𒆪𒂗
𒌧𒆠𒈜𒆷𒁀𒀊𒁻𒀀𒍝𒎏𒁉𒂠𒆷𒁀𒆭𒊑𒂗
𒀀𒅆𒍪𒀀𒅆𒉽𒊏𒁀𒀊𒃻𒅗𒈾𒉘𒍪𒉡𒋁𒋁
𒀀𒅆𒊮𒉈𒁺𒉡𒌇𒀀𒀭𒆳𒆳𒅎𒈠𒀭𒆪
𒌧𒍪𒃻<unk>𒋛𒀀𒁶𒅗𒋗𒁀𒉌𒅁𒆪
𒍍𒍪𒇯𒇯𒁕𒅎𒈠𒀭𒃻𒉌𒉈𒂠𒁶𒉌𒂊𒀀𒀭𒊬
𒂍𒍪𒊮𒋤𒂵𒁀𒀭𒆕𒊮𒍪𒀀𒁶𒆕𒈬𒌧
𒋀𒀕𒆠𒀊𒆤𒂊𒅎𒈠𒀭𒃻𒉌𒉈𒂠𒁶𒉌𒂊𒀀𒀭𒊬
𒄴𒈨𒁉𒄭𒇷𒀀𒁀𒊏𒈬𒌧𒁺𒊮𒍪𒀀𒁶𒆕𒈬𒌧
𒂗𒁉𒈪𒁖𒊏𒁀𒊏𒈬𒌧𒌀𒉌𒉈𒂠𒁶𒉌𒂊𒀀𒀭𒊬
𒊻𒂵𒇽𒋗𒈛𒂊𒆠𒉘𒂊𒋗𒈛𒉡𒈬𒊏𒀭𒂷𒂷
𒀀𒀀𒀭𒋀𒆠𒈨𒍪𒋖𒆬𒂵𒋗𒉡𒈬𒊏𒉌𒅔𒌌
𒇽𒈤𒍪𒄀𒀕𒈾𒆬𒍪𒊮𒃰𒆷𒁀𒀭𒇲
𒂗𒍣𒊮𒄭𒇷𒀀𒅆𒊒𒁕𒍪𒂍𒆧𒉡𒅅𒆷𒀀𒀭
𒀊𒁕𒈪𒁖𒂠𒄾𒆷𒈾𒉡𒈬𒉌𒅔𒁳𒁳𒁉
𒀀𒅇𒀀𒂍𒂡𒈠𒍝𒂡𒉡𒈬𒉌𒅔𒄭𒄀𒌍
𒀚𒋢𒀉𒇲𒂊𒃻𒊮𒄾𒇷𒁕𒁆𒈜𒀀𒉡𒈬𒊏𒀭𒌇𒍑
𒌧𒊕𒈪𒂵𒂡𒍪𒂠𒀀𒆷𒁀𒀭𒋗𒉀𒋗𒉀𒉈
𒄖𒁶𒈬𒁍𒊏𒉆𒄩𒁀𒉌𒅔𒋻𒅊𒀩𒁉𒄩𒁀𒀭𒉽
𒇷𒁺𒍪𒀀𒅆𒊏𒁀𒂊𒁕𒀭𒆭𒇷𒋗𒃻𒌉𒇲𒂠𒊬
𒁆𒈜𒍪𒀀𒉪𒊏𒁀𒂊𒁕𒀭𒆭𒇷𒋗𒃻𒌉𒇲𒂠𒊬
𒄞𒍪𒉣𒇬𒁉𒀀𒁀𒊏𒈬𒌧𒁺𒉌𒁉𒉡𒈬𒊏𒀝𒂊
𒇻𒍪𒁦𒁉𒀀𒁀𒊏𒈬𒌧𒂉𒊒𒂵𒁉𒉡𒈬𒊏𒋗𒁍𒂊
𒉌𒅍𒊒𒍪𒉣𒇬𒋫𒉡𒈬𒊏𒁺𒇷𒋗𒃻𒌉𒇲𒂠𒊬
𒂵𒅍𒊒𒍪𒁦𒋫𒉡𒈬𒊏𒁺𒇷𒋗𒃻𒌉𒇲𒂠𒊬
𒋗𒄫𒄩𒅍𒊒𒍪𒅆𒌨𒅅𒂊𒁀𒀭𒆪𒇷𒋗𒃻𒌉𒇲𒂠𒊬
𒄷𒆕𒄷𒅍𒊒𒍪𒄈𒄈𒊑𒅎<unk>
𒀀𒇉𒈣𒋽𒊏𒁀𒀊𒌌𒀀𒍪𒊮𒁀𒉀𒊬𒁀𒊬
𒄯𒊏𒀭𒄑𒇀𒊏𒁀𒀊𒃻𒊏𒍝𒄑𒌑𒄉𒆳𒊏𒁀𒊬
𒎏𒈬𒍍𒍪𒂼𒁉𒁶𒉆𒀀𒅆𒈬𒂊𒅆𒋁𒋁
𒋀𒀕𒆠𒈠𒌉𒋻𒄩𒇴𒈠𒁶𒆠𒈬𒂊𒅆𒆥𒆥
𒂍𒍪𒇽𒃻𒌑𒄖𒌤𒀀𒁶𒋗𒈬𒂊𒅆𒊭𒀭𒊭
𒋞𒂍𒍣𒁕𒍪𒇽𒍇𒁶𒈨𒀀𒍪𒅎𒈨
𒎏𒈬𒂍𒋫𒌓𒁺𒀀𒃶𒈨𒂗𒍍𒋫𒁀𒊏𒌓𒁺𒈨𒂗
𒇷𒂠𒀀𒀭𒍍𒍝𒇽𒉈𒊒𒁶𒁇𒋫𒁀𒂊𒁕𒁺
𒂼𒀭𒎏𒃲𒍍𒍪𒇽𒉈𒊒𒁶𒃮𒍝𒁀𒂊𒉈𒁲
𒎏𒍍𒉌𒆠𒉘𒃶𒈨𒂗𒈾𒁦𒍪𒋫𒁀𒂊𒉌𒋳
𒌧𒈠𒉌𒂠𒊨𒅇𒃶𒈨𒂗𒈾𒍝𒂊𒉈𒁀𒈬𒌧𒋳
𒂼𒀭𒎏𒃲𒄞𒁶𒉣𒇬𒍪𒂠𒇻𒁶𒁦𒍪𒂠
𒄞𒁶𒉣𒇬𒌓𒁉𒋫𒂠𒇻𒁶𒁦𒍪𒂠
𒌉𒌉𒁕𒁶𒃣𒍪𒂠𒎏𒈬𒂍𒍪𒂠
𒀭𒈗𒀭𒊑𒂊𒉈𒆤𒈹𒀀𒀭𒍪𒃶𒅎𒈨
𒀭𒂗𒆤𒈗𒆳𒆳𒊏𒆤𒉆𒍪𒃶𒅁𒋻𒊑
𒍍𒍪𒆠𒁉𒄩𒊏𒀊𒄄𒄄𒉆𒎏𒁉𒀝𒀀
𒂗𒆤𒆠𒆠𒁉𒄩𒊏𒀊𒄄𒄄𒉆𒎏𒁉𒀝𒀀
𒋀𒀕𒆠𒆠𒁉𒄩𒊏𒀊𒄄𒄄𒉆𒎏𒁉𒀝𒀀
𒉌𒋛𒅔𒆠𒆠𒁉𒄩𒊏𒀊𒄄𒄄𒉆𒎏𒁉𒀝𒀀
𒆠𒊒𒄘𒐍𒄰𒈠𒀀𒀭
𒈨𒈬𒈬𒁕𒉽𒊏𒀀𒀭
𒄑𒄄𒅅𒁉𒅎
𒂊𒌓𒉈𒌓𒉈𒌧𒌨𒀀𒈪𒉌𒅁𒊏
𒌓𒃲𒀭𒈾𒆤𒌓𒅗𒂀𒂀𒁉
𒌓𒍼𒂵𒌧𒈠𒁀𒂊𒉌𒆷𒊑
𒌓𒍍𒄢𒄢𒂊𒌓𒂍𒄢𒄢𒂊
𒌓𒉣𒇬𒄢𒄢𒂊𒌓𒁦𒋰𒋰𒁉
𒉺𒀭𒆬𒂵𒋗𒉈𒌈𒇲𒀀𒊑
𒃌𒃻𒇶𒆠𒅗𒋗𒉿𒂖𒇲𒅎𒈪𒅁𒅗𒂵𒊑
𒌓𒌧𒈠𒃻𒄭𒅎𒈪𒅁𒋻𒁕𒊑
𒌓𒊕𒈪𒂵𒀉𒉈𒅁𒇲𒀀𒊑
𒆠𒊒𒄘𒑆𒄰𒈠𒀀𒀭
𒌓𒊑𒌓𒅆𒁀𒌨𒉡𒅅𒆷𒊑
𒄑𒄄𒅅𒁉𒅎
𒌓𒂼𒉡𒍪𒊑𒌓𒀀𒀀𒉡𒍪𒊑
𒌓𒁮𒉡𒍪𒊑𒌓𒌉𒉡𒍪𒊑
𒌓𒎐𒉡𒍪𒊑𒌓𒋀𒉡𒍪𒊑
𒌓𒇳𒊬𒉡𒍪𒊑𒌓𒈠𒆷𒉡𒍪𒊑
𒌓𒁮𒅎𒊒𒁀𒌓𒌉𒅎𒊒𒁀𒊑
𒌓𒉈𒌓𒌧𒈠𒌑𒄖𒉈𒅁𒌤𒀀𒊑
𒌓𒅆𒌨𒍼𒅗𒂵𒀭𒂗𒆤𒇲𒋫𒅎𒈪𒅔𒉌𒆷𒊑
𒀀𒀀𒀭𒋀𒆠𒌓𒁉𒍍𒍪𒋫𒆠𒉆𒁀𒂷𒂷
𒌧𒊕𒈪𒍪𒅆𒉆𒉈𒅁𒂃
𒌓𒁉𒅎𒀭𒋫𒀀𒀭𒂷𒁶𒆠𒆪𒁉𒉆𒁀𒄥𒊒
𒃻𒍣𒅅𒀭𒆠𒊕𒈪𒅎𒈠𒀭𒂀𒁀𒊑
𒌓𒁀𒆕𒀀𒁉𒃶𒅎𒈠𒄢𒇻
𒆍𒃲𒈪𒅇𒈾𒁶𒄑𒅅𒃶𒉈𒅔𒆟𒁕
𒌓𒁀𒋃𒈠𒈾𒀭𒉌𒂷𒂷
𒃻𒋃𒁉𒂍𒀭𒂗𒆤𒇲𒋫𒄑𒆕𒋫𒃶𒅎𒋫𒋛𒅅
𒆠𒊒𒄘𒌋𒄰𒈠𒀀𒀭
𒌓𒌌𒌓𒉽𒊏𒌓𒁕𒂕𒁉𒂠
𒄑𒄄𒅅𒁉𒅎
𒌓𒌌𒌧𒆠𒃻𒊏𒂠
𒀭𒋀𒆠𒇽𒁔𒈾𒄊𒍪𒈬𒌧𒆪𒁉
𒀀𒅆𒂍𒋛𒂵𒁉𒈬𒊏𒀭𒁺𒅆𒍪𒂠𒌇𒀀𒁉
𒊕𒈪𒁀𒊏𒊒𒁍𒍑𒀀𒁉𒅗𒋗𒄩𒊏𒀊𒋳𒄀𒉈
𒍍𒇯𒇯𒁕𒁀𒀭𒃻𒊏𒍝𒄿𒋛𒅖𒄷𒈬𒊏𒀭𒂷𒂷
𒀭𒋀𒆠𒍍𒆠𒆠𒁉𒄄𒀀𒍝𒉺𒌓𒁺𒄩𒊏𒀊𒀝𒂊
𒀯𒀭𒆬𒁶𒉆𒈬𒌧𒄩𒇴𒂊𒅆𒍪𒃶𒉈𒅁𒆪𒁉
𒀭𒇽𒍇𒇻𒆤𒃻𒊮𒀀𒈬𒊏𒀭𒁺
𒇽𒀬𒀬𒊏𒆤𒀀𒊏𒍪𒈬𒊏𒀊𒁉
𒀭𒋀𒆠𒃣𒌧𒈠𒈨𒂗
𒂗𒀭𒀸𒁽𒌓𒊮𒍪𒅎𒈪𒅁𒅗𒂵𒊑
𒀭𒋀𒆠𒇽𒍇𒁉𒉆𒋳𒂵𒉌𒅇𒈬𒂊𒂃
𒇽𒀀𒊏𒍪𒅎𒈨𒀀𒁉𒊮𒄩𒁀𒈾𒂠𒂊
𒀭𒇽𒁀𒆤𒃻𒊮𒀀𒈬𒊏𒀭𒁺
𒇽𒀬𒀬𒊏𒈬𒌧𒁺𒁀𒁉𒅕𒅆𒍣𒈬𒌧𒅆𒅔𒁇
𒀭𒋀𒆠𒅆𒂃𒀀𒁇𒊏𒍪𒊮𒋗𒆸𒆸𒋤𒂵𒀀𒀭
𒇽𒍇𒁉𒌓𒅆𒌨𒆕𒀀𒁀𒃶𒅎𒈠𒀭𒅆𒆬𒄀
𒊮𒌧𒈠𒅅𒆷𒍪𒃶𒅎𒈠𒀭𒅆𒆬𒄀
𒀭𒋀𒆠𒍍𒆠𒁉𒄄𒀀𒍝𒈨𒌨𒃶𒄿𒄿
𒆠𒊒𒄘𒌋𒁹𒄰𒈠𒀀𒀭